Bhojpuri में पढ़ें- बटोही के नजर से-बिहार में प्रशांत किशोर के राह आसान नईखे - bihar politics prashant kishor in election sanjay shashwat bhojpuri – News18 हिंदी\nbihar politics prashant kishor in election sanjay shashwat bhojpuri\nBhojpuri में पढ़ें- बटोही के नजर से-बिहार में प्रशांत किशोर के राह आसान नईखे\nअब देखीं बिहार में प्रशांत किशोर के लेके सियासत में एगो अलगे हउआ बनल जा रहल बा. अईसन लागत बा ,जइसे प्रशांत किशोर के कवनो सुरखाब के पांख लाग गईल होखे,मुरेठा बान्हि के, कमर कस के मैंदान में उतर गईल बाड़न.ठीके बा ,पीके साहेब, आईआईटियन हवन, इहाँ के राजनीति के पंडितो भ गईलन बानी, इंकर चहुँप त पढ़ले-लिखले ,बड़ बड़ लोगन तक बा!\nहम त बटोही हईं ,हमरा जेने कुछो बुझाला ,लउकेला ,ओनही चल पड़ीला.\nचलीं भइलीं राहे राही ,बन के अधिक दाही,\nपटना रजधनिया में चहुँपे बटोहियाsss!!\nअब देखीं बिहार में प्रशांत किशोर के लेके सियासत में एगो अलगे हउआ बनल जा रहल बा . अईसन लागत बा ,जइसे प्रशांत किशोर के कवनो सुरखाब के पांख लाग गईल होखे,मुरेठा बान्हि के ,कमर कस के मैंदान में उतर गईल बाड़न.ठीके बा ,पीके साहेब ,आईआईटियन हवन ,इहाँ के राजनीति के पंडितो भ गईलन बानी, इंकर चहुँप त पढ़ले -लिखले ,बड़ बड़ लोगन तक बा!\n2014 से पहिले इनिका के केतना लोग जानत रहे!\n8 बरिस में सियासत के गलियन से करोड़ो रोपेया कमइलन ,बाकी जनहित में त एको पाई त खर्चो नईखन कईले . देस के सभ राजनीतिक घराना में बहुते पहुंच बा. देस के कोना कोना में घूमिये लेलन . पूरूब में ममता बनर्जी ,दखिन में वाईके , यूपी में सपा-कांग्रेस, 2014 में मोदीजी के जरे, आs बिहार में नीतीशजी के जरे. बाकी ई कबहूँ ज़मीन से कहां जुड़ पईलन . काल्ह तक कांग्रेस साथे जुड़ल चाहत रहन ,दाल ना गलल त घोषणा कइलन की बिहार से सुरु करब राजनीति .अब इहाँ के नया पैतरा के नावं धइले बानी “जन सुराज “.\n“जन सुराज” के बैनर तले बिहार के 3000 किलोमीटर के पैदल यात्रा करब. बात दरअसल ,ई बा भोजपुरिया जवान प्रशांत बाबू, का कहनाम बा कि हमरा जनता से सीधे बतियावे के बा ,बिचार लेवे आs देवे के बा. आs सीधे सीधे जनता से मिले ख़ातिर गांवे गांवे ,नगर -नगर माकहिं के नु पड़ी . बस 3000 किमी की पैदल यात्रा के प्लान क लेहनी प्रशांत बाबा.इहाँ के पिलान के हिसाब से सितंबर तक बिहार के कोने कोने घूम लेवे के बा ,पब्लिक के मिजाज समझ-जान लेवे के बा. मतलब ई बा कि बाबा ख़ातिर बिहार समुदर बा ,जवना में सितंबर तकले मंथन होई ,आs अक्टूबर में जाके अमरित निकली.\nअब रहल बात कि बिहार में त अलगे तरह के राजनीति बा. ई ठीक बा कि इहाँ के बिहार में नीतीश के जरे काम क के अनुभव भी ले लेले बानी. नीतीश कुमार के सत्ता भी दिलवा देले बानी. तब राजद-कांग्रेस-जदयू साथे मिल के चुनाब लड़ल रहे ,बीजेपी एंटी रहे. भाजपा के जरे रामविलास पासवान आs जीतनराम मांझी रहन . आs जीत भी नीतीशे के भईल रहे .\nप्रशांत किशोर ,बक्सर के रहे ओला हवन ,जाति से पंडीजी हवन . आs एह घरि बिहार में पंडीजी लोगन के लूटपटार भईल बा. केहू कहत बा हमरा देने,त केहू कहत बा हमरा देने , आss केहू कहत बा कि पंडीजी हमनी के पार्टी के हवन, ईहां प त हमनि के जन्म सिद्ध अधिकार बा . मतलब , बिहार में पंडीजी लोगन के पुरान लुभुकिये बुझ लेले बा लोग, अलबत हाल बा ! आपनो बिरादर में एक से बढ़ के एक बाड़ें,जेने डुगरा द ,ओनहिं डूगुर जइहैं.\nपटना में अबहिं हाले में बड़का रोड शो कईलस लोगन ,ऊहो परशुराम जी के नाम पss. भूमिहार – ब्राह्मण के नावं ले के.इहे लोगन के जरे अंधा -टोपी..! ई खेल जनि खेलीं सभे . समाज के नियम ,पूजा पाठ करावे वाला लोगन के साथे अईसन खेल ना खेले के . बाकि बिहार में गजबे खेला हो रहल बा,समझदार बानी रवा त भकुआईं जनि. . अबहिं एह खेला के तेजस्वी जादो , जादे बढ़िया से खेले के सुरुआत कईले बाड़ें. दु-चार गो भुनिहार -बाभन नेतन के ले के चल देले बाड़न बैतरणी पार करे.\nएने रामबिलास पासवान के लाल चिराग पासवान त अलगे राग अलापे लगलन. ई त साफ साफ कह देलन कि जदि प्रशांत भाई हमरा साथे आ जास त सुशासन बाबू के सरकार के दिन के उल्टी गिनती सुरु हो जाई.\nप्रशांत किशोर त सबके टच में बाड़ें, बाकि राष्ट्रीय जनता दल के फेरा में नईखन ,हो सकत बा ,उनकर बुझा गईल बा कि राजद के दुनों राजकुमार अलबेला बा लोगन. नन्हका त तनि बतिया, बुझबो करे ला, बाकि बड़का त मुरली लेके कबहूँ नागिन धुन छेड़ देवेला. पीके बाबू त रहलन दोसरा के आपन अंगूरी प नचावे ओला जीव ,त एहिजा, नागिन डांस के करि..!\nप्रशांत बाबू त साफ साफ आपन बात रख देलन कि हम आपन पुरान काम छोड़ के ‘”जन सुराज” ख़ातिर काम करब. लगभग 35 करोड़ बिहारी जनता से मिले ख़ातिर बेचैन बाबा, के चाणक्य बनि के बहुत कुछ कईल चाहत बाड़न. इनकर कहनाम बा कि बिहार में पिछला 30 बरिस में 15 साल लालू जादव के रहल बा त 15 साल नीतीश कुमार के रहल बा . काम त कुछो भईलो बा . लालू जादव के समय गरीब गुर्गा के आवाज़ बुलंद भईल त नीतीश बाबू में तनि इंफ्रा स्ट्रक्चर प काम भईल. लेकिन एकरा के विकास ना कहल जाला कि बिहार के पूरा देसन में सबसे गरीब -फिसड्डी राज्य में गिनती हो रहल बा.अब ले राज्य के गरीब राज्य के दर्जा ना मिलल. शिक्षा के हाल ऊहे बा ,प्राथमिक शिक्षा के हाल जेतना बदतर बा ,ओतने बदतर हाल ,उच्च स्तरीय शिक्षा के बा. बेरोजगारी त अतना बढ़ल बा कि रोजगार के कवनो साधने नईखे लउकत बिहार के जवानन के.. ! रोड प, टेसन प, गंगा घाट के किनारे, खेल के मैंदान में जहां जगहा मिलत बा , बिहारी स्टूडेंट पढ़त नज़र आवत बाड़न,लेकिन फिर भी ई लोगन के हाथे भुक्का लागत बा.\nपीके के लेके सगरो ई बात के चर्चा बा कि ई पढ़ल-लिखल जीव बाड़ें ,जे देस के सभ नेता लोगन के बुद्धि देत रहल बाड़न ,जदि ई खुल के राजनीति में अइहन त हो सकत बा बिहार के हाल तनि बेहाल हो सकत बा . ना त आज़ादी के बाद कांग्रेस के बिहार देखले बा ,त जेपी आंदोलन के बाद दर्जन भर से ऊपरे नेता पइदा भइलन जवन बिहार के कम आपन बिकास जरूर कईलन. अब त देखे के बा कि प्रशांत बाबा के बिहार के जनता कतना भाव देत बा ,जाति कतना उठत बाड़ें . बिहार के अभिशाप जाति ही रहल बा,आs अइसे भी देस में जाति आ धरम के ही राजनीति हावी बड़ूये, अईसन में प्रशांत कुमार का कर पइहन ई त भविसे बताई.\nअभी त बरसात भी सुरु होई ,आs बिहार के 75 फीसदी क्षेत्र बाढ़ के मारल ह ,देखे के बा कि पीके बिहार के हिंछाड में खत्म लोगन से मिल पावत बाड़न.\n(संजय शाश्वत वरिष्ठ पत्रकार हैं, आलेख में लिखे विचार उनके निजी हैं.)\nTags: Article in Bhojpuri, Bhojpuri, Prashant Kishor\nFIRST PUBLISHED : May 06, 2022, 18:37 IST


Malikayin ke Pati Bihar News Liquor ban Politics Bhojpuri - Bhojpuri में पढ़ें मलिकाइन के पाती-दारूबंदी पर नीतीश कुमार के जिद, ठेंगा देखावत पियक्कड़ आ विपक्ष के छीछालेदर – News18 हिंदी\nनीतीश कुमार बिहार में दारूबंदी कानून के कड़ाई से लागू करे के जिद ठनले बाड़े. एकर कमान ऊ कड़क अफसर केके पाठक के सउंपले त लोग का भरोसा जागल कि अब दारू पीये-बेचे वाला लोग पर आफत आ जाई. बाकिर असेंबली एरिया में दारू के खाली बोतल मिलला से ई बात साफ हो गइल बा कि पियक्कड़न के कंटरउल कइल आसान नइखे. एकरा पर विपक्षी दल घमसान मचवले बाड़े सन.\nLast Updated : December 01, 2021, 20:37 IST\nपांव लागीं मलिकार ! एह घरी गांवागाईं खाली दारुए के बतकही होता. केहू कहता कि नीतीश जी खूब टाइट कइले बाड़े. केहू कहता कि कवनो फरक नइखे परल. पांड़े बाबा के दुअरवा एही के आज बतकही होत रहल हा. गवंदरी के गेयानी साह आइल रहुवन. ऊ बतावत रहुवन कि नीतीश केतनो कड़ाई करस, कीने-बेचे वाला पर कवनो फरक नइखे परे के. जवन दारू पांच सौ में तीन गो मिलत रहल हा, ऊ अब छह सौ में तीन गो मिल रहल बा. इहे त फरक आइल बा. पांड़े बाबा खबर कागज पढ़ के सुनावत रहुवीं कि असेमली के चहारदिवारी के भीतर दारू के खलिया बोतल मिलल बाड़ी सन. एकरा के लेके ललटेन छाप के नेता आ लालू जादो के बेटा तेजस्वी जादो काल्ह असेमली में खूब हल्ला कइले. नीतीश जी त ई जान-सुन के एतना खिसिअइले कि तुरंते जांच करावे लगले. रउकरे बताईं मलिकार कि दारूबंदी के कानून 2016 में लागू भइल. एने जब सख्ती भइल हा त ठीक ओही टाइम पर असेमली में दारू के खलिहा बोतल कइसे पहुंच गइल. हमरा त बुझाता मलिकार कि नीतीश के बदनाम करे आ घेरे खातिर ई जोजना बना के काम भइल बा. जवन होखे मलिकार, बाकिर हमार मानल त इहे बा कि दारू कवनो नीमन चीज ना ह. पइसा त घर से जाते बा, देहो के नुकसान होता. घर में कुफुत अलगा बा.\nपांड़े बाबा बतावत रहुवीं मलिकार कि नीतीश कुमार के सरकार अकेले दारूबंदी के कानून ना बनवलस. सगरी पाटी ओह बेरा उनका हां में हां कहली सन. ओह बेरा त ललटेन छाप उनहीं का संगे सरकार में शामिल रहे. बाकिर एकरा के लेके सबसे बेसी खींस ललटेन छाप के नेतवे लोग के बरत बा. असेमली में दारू के खलिहा बोतल मिलली सन त तेजसवी जादो नीतीश से इस्तीफा मांगे लगले. असन अड़ गइले कि बुझाव कि नीतीशे कुमार दारू पीके बोतल फेंकले बाड़े. तेजस्वी के कहनाम रहे कि नीतीश कुमार दारू बेचे वाला गिरोह से मिलल बाड़े. ओकनी के संगे फोटो खिंचवावत बाड़े. उनका मंतरी लोग के अपराध करे के छूट मिलल बा. अइसनो हो सकेला का मलिकार.\nहं, एगो बात तेजस्वी के जरूर जायज बा. जब से दारूबंदी कानून बिहार में लागू भइल, तब से लुका-छिपा के दारू बेचे के धंधा गांवांगाईं जरूर शुरू हो गइल. एह काम में जवन लागल रहले हां सन, ओकनी के साल भर में कोठी अमारी बना लिहले सन. शहर में जमीन कीन लिहले सन. बड़की बड़की गाड़ी कीन के हवा खा तारे सन. एढ़ा-डेढ़ा दाम दे के पीये वाला लोग ओकनी से कीनत रहल हा. अब कवनो केके पाठक आइल बाड़े त ओकनी का तनी डेराइल बाड़े सन. पहिले त पुलिसवे बेचवावत रहले हां सन. चकुदार से लेके दरोगा ले, सगरी लोग के मालूम रहल हा कि कवन-कवन बेचत बाड़े सन. ओकनी से पइसा वसूली करिहें सन. चकुदरवे वसूली करवावात रहले हां सन. अब सुने में आवता कि दारू पकड़इला पर सबसे पहिले चकुदार लोग के छुट्टी होई.\nपांड़े बाबा बतावत रहुवीं कि अब नीतीश कुमार जिला-जिला घूमे के जोजना बनवले बाड़े. ऊ औरतन के समझइहें कि घर के मरदाना के दारू पीये से कइसे रोक सकेली सन. बेचे वाला के कइसे धरवा-पकड़वा सकेली सन. सांच कहीं त दारू पियला से घर में जवन हुरदुंग होला, ओइमें सबसे बेसी तबाह घर के औरते होली सन. पनरह तारीख ले पंचाइत के वोट खतम हो जाई. ओकरा बाद नीतीश जी सगरी बिहार घूमिहें. पांड़े बाबा कहत रहुवीं कि नीतीश जी लइकिन के साइकिल दिहले, पोशाक दिहले, पंचाइत आ नोकरी में औरतन खातिर रिजवेसन दिहले बाड़े. अब दारू के नांव पर औरतन के ऊ अपना पख में करे चाहत बाड़े. अइसन हो जाई त औरत उनका ओर हो जइहें सन आ वोट में उनका एकर फायदा मिली. उनकर जोजना इहे बा.\nपांड़े बाबा बतावत रहुवीं कि दारू पीयल कवनो नीमन बात ना ह. चालीस-पचास साल पहिले गांव में केहुए एक-दू आदमी होखे, जे दारू पीये. उहो लुका-चोरा के. गांव के लोग ओह लोगन से एतना नफरत करे कि केहू ओह लोगन से जल्दी बोले-बतिआवे ना. ओइसन पियक्कड़ लोग भी सांझ भइला के बादे पीये. बाद में त ई फैसन हो गइल रहल हा. घरे-घर नवछेड़िहा पीयला के फैसन बूझ गइल रहले हां सन. दारूबंदी के बादो ऊ बेसी पइसा देके पीयत रहले हां सन. दिन-दुपहर के कवनो हिसाबे ना रहल हा. ओकनी के ई गेयान तनिको नइखे कि दारू देह खातिर केतना खराब ह. बिहार में त दारूबंदी बा. तबो एइजा अबे 15.5 परसेंट लोग दारू पी रहल बा. देस में सबसे बेसी पियक्कड़ अरुनाचल परदेश में बाड़े. पांड़े बाबा ई बात कवनो नेशनल फैमिली हेल्थ सर्वे के खबर पढ़ के बतावत रहुवीं.\nउहां के बतावत रहुवीं कि हाले में सर्वे के ई रिपोट आइल बा. सर्वे में मालूम भइल कि खाली मरदाना ना, औरतो दारू पीयेली सन. देस में 18.8 परसेंट मरदाना आ 1.3 परसेंट औरत शराब पीये के बात कबूल कइली सन. आबादी का हिसाब से सबसे बेसी दारू अरुनाचल परदेस में लोग पीयेला. सबसे अचरज के बात त उहां के ई बतावत रहुवीं कि बिहार आ गुजरात में दारूबंदी बा. एकरा बादो बिहार में 15.5 परसेंट आ गुजरात में 5.8 परसेंट मरदाना अबहियो शराब पीयत बाड़े. अरुनाचल में त सबसे बेसी 52.7 परसेंट मरदाना और 24.2 परसेंट मेहरारू दारू पीयेली सन. कवनो तेलंगाना बा. ओइजा 43.3 परसेंट मरद आ 6.7 परसेंट मेहरारू दारू पीयेली सन. तिसरका नंबर प सिक्किम बा, जहवां दारू पीये वाला मरद 39.8 परसेंट बाड़े आ औरत 16.2 परसेंट बाड़ी सन.\nपांड़े बाबा बतावत रहुवीं कि गवंदरी के एगो बड़का पियक्कड़ बिहार में दारूबंदी भइला के बाद छटपटा के रह गइल. दू दिन दारू बिना बीतल त सोचलस कि जब मिलते नइखे त छोड़ले में फायदा बा. सात दिन, दस दिन आ जब पनरह दिन बीतल गइल त ओकरा एकर फायदा बुझाये लागल. देखलस कि घर में सभे बड़ा खुश बा. पइसो खरच नइखे होखत. ओकरा बाद त ऊ साफे छोड़ दिहलस. घर ओकर एह घरी बड़ा खुशहाल बा. सांच कहीं त ई मन के बात बा. मन के केहू मना लेव त कुछऊ छूट सकेला.\nपांड़े बाबा करनाटक के एगो मुखमंतरी के कहानी सुनावत रहुवीं. उनकर कहनाम रहे कि जवन चीज देह आ देस खातिर खराब होखे, ओकरा के छोड़िए दिहल बढ़िया होला. 1997 में करनाटक के मुखमंतरी रहले जे.एच. पटेल. ऊ पहिले खूब दारू पीयस. उनकर हाल ई रहे कि सांझ के बेरा दारू ना मिले त बेचैन हो जास. कहस कि सांझ खानि दारू ना मिले त बड़ा खराब लागेला. बाकिर उनकर मन अइसन बदल कि दारू से तोबा क लिहले. कहले कि ‘जवन चीज आदमी के देह भा देस खातिर खराब होखे, ओकरा के छोड़िए देबे के चाहीं. ऊ अपना इंटभिऊ में कहले रहले कि ‘हमार सेहत नीमन रहल जरूरी बा, पीयल ना. ऊ इहो कहले रहले कि ‘बच्चू’ (करनाटक में दारू के कवनो नाम ह) के बिना सांझ खराब हो जाला’. ऊ रोज पीये वाला रहले. मन बदलल त छोड़ दिहले. पटेल साहेब 1996 से 1999 ले करनाटक के मुखमंतरी रहले.\nहमहूं गजबे हईं मलिकार. कहां ले हाल-समाचार पाती में लिखे के चाहीं त दारू पुरान लेके बइठ गइनी. उपरवार खेत त फरहर हो गइली सन, बाकिर चंवर में अबहियों पानी लागल बा. बुझाता असों चंवर में गेहूं ना बोआ पाई. दस कठा तोरी बलुअवा पर बोआ दिहनी हां. बोअनी ले तीन बेर टेक्टर से खेत जोतवावे के परल हा. तोड़ा के बीआ बाजार से मंगवा लिहनी. जोताई, बिया आ खाद मिला के अबे ले चार हजार खरच हो गइल. पटवनी के खरच बाकी बा. जानतानी कि ओतना के तोड़ी ना निकली, बाकिर खेतवा त आबाद काखहीं के परी नू मलिकार. लगन एतना बा मलिकार कि मन नकिया गइल बा. घरे केहू मरद-मानुस त हइए नइखे. गंउवां में केहू कीहां नेवता आवेला त बड़का चल जाला. पहुनाईं के नेवता हजाम से भेजवा दीले. हजमो के फुरसत कहां बा. आज के नेवता काल्ह आ काल्ह के परसों पहुंचावेला. ठंडा बढ़ल जाता मलिकार. एही में करोना के कवनो नया बेमारी के बड़ा हल्ला सुनाता. बच के रहेब. रउरे एने-ओने आवत-जात रहीले. बाकी अगिला पाती में.


मोहर सिंह का नाँव से मसहूर हो गइलें जसवंत कुमार – Anjoria\nअबही हाल ही में बिहार में रिलीज भइल फिलिम “रानी न. 786” में अपना शानदार खलनायकी से जसवंत कुमार दर्शकन का बीच किरदार के नाँव मोहर सिंह से चिन्हाए लागल बाड़ें. निर्माता रिंकू आ पराग अउर निर्देशक संजीव बोहरपी के एह फिलिम में दर्शक इनका हर सीन के इंतज़ार करत रहलें. जइसहीं इनकर सीन आवे लोग बूझ जाव कि अब कुछ शानदार होके वाला बा. जसवंत के खतरनाक लुक आ काम के सबही सराहऽता.\nएही दिने9अगस्त के मुंबई में रिलीज भइल राजेश पप्पू के बनावल आ फारूख सिद्धिकी निर्देशित “वर्दी वाला गुण्डा”, जवन कि अबले एह साल के सबले बड़ हिट बतावल जात बा, फिलिमो में जसवंत के काम के खूब तारीफ भइल बा. इनका तारीफ में दिनेश लाल यादव के कहना बा कि भोजपुरी इंडस्ट्री के अइसन अभिनेता के बहुते जरूरत बा. जसवंत एहसे पहिलहु बहुत फिलिम में काम कर चुकल बाड़ें आ सबमें इनका काम के नोटिस लिहल गइल बा.\nएहघरी जसवंत कुमार अब निर्माता-निर्देशक अरविंद चौबे के फिलिम “दिल भईल दिवाना तोहरा प्यार में” आ निर्देशक संजीव बोहरपी के फिलिम “विजय पथ” के शूटिंग में व्यस्त बाड़ें. दुनु में जसवंत खलनायक किरदार में बाड़न. जसवंत के आवेवाली फिलिमन में “रंग दे प्यार के रंग में”, “नज़र लागल राजा तोहरे बंगले पे”, “कहीं दिया जले कहीं जिया” वगैरह शामिल बाड़ी सं. इनका पूरा उमेद बा कि लोग एहू फिलिमन में इनका काम के पसंद करी.


मारीशस – Anjoria\nनवम्बर 8, 2014 Editor\nपिछला2नवंबर 2014 का दिने मारीशस के आप्रवासी घाट, पोर्ट लुइस पर गिरमिटिया मजदूरन के अइला के 180वां सालगिरह पूरा धूमधाम से मनावल गइल. एह मौका पर मारीशस के…\nमारीशस के राष्ट्रपति आ प्रधानमंत्री रह चुकल सर अनरुध जगनाथ अगिला साल 2015 में वाराणसी में होखेवाला अंतर्राष्ट्रीय भोजपुरी सम्मेलन के मुख्य अतिथि रहीहें. आ खास मेहमान रहीहें भारत के…\nअक्टूबर 23, 2012 OmPrakash Singh\nमॉरिशस में होखेवाला अखिल भारतीय दिवस के आयोजन भ भारत सरकार आ मारीशस सरकार मिल के करत बाड़े. एह आयोजन में भारत सरकार भोजपुरी सिनेमा के सदाबहार सुपर स्टार रवि…\nमार्च 31, 2012 OmPrakash Singh\nमारीशस के राष्ट्रपति अनिरुद्ध जगनॉथ शुक का दिने अपना पद से इस्तीफा देबे के घोषणा कइलन. अबहीं एह बारे में बेसी जानकारी नइखे मिलल बाकिर ८२ साल के अनिरूद्ध जगनॉथ…\nनवम्बर 23, 2011 OmPrakash Singh\nबिहार भोजपुरी अकादमी के अध्यक्ष प्रोफेसर डा॰ रविकांत दुबे के २२ नवम्बर का दिने मारीशस का राष्ट्रपति भवन में मारीशस के राष्ट्रपति महामहिम अनिरुद्ध जगन्नाथ जी के हाथे मारीशस भोजपुरी…\nजुलाई 11, 2011 OmPrakash Singh\nभोजपुरी दुनिया में एगो फैशन बा कहे कि सात समु्न्दर पार गइल गिरमिटीहा मजदूरन के परिवार से बसल मारीशस मे आजुले भोजपुरी भाषा, संस्कार, आ संस्कृति जिन्दा बा. ई बाति…\nजुलाई 24, 2010 OmPrakash Singh\n– संजीला रामदौर पिछला दिने मारीशस विश्वविद्यालय तीन दिन के एगो कार्यशाला आयोजित कइले रहुवे जवना में भोजपुरी आ अंगरेजी में पूरा शोध आ प्रमाण का साथे कई गो मनन…


सखी - आकाश महेशपुरी - मैना: भोजपुरी साहित्य क उड़ान (Maina Bhojpuri Magazine)\nHome आकाश महेशपुरी Bhojpuri Kahani सखी - आकाश महेशपुरी\nसखी - आकाश महेशपुरी\nडाक्टर कहलन कि "गहीर चोट लागल बा, आपरेशन करे के पड़ी कम से कम पचास हजार के इन्तजाम करीं लोगिन।"\nशंकर के चीर-फार, दवा-दारू भइल, कुछ दिन में ऊ त ठीक हो गइलन। बाकिर पचास हजार के करजा कवनो रोग से कम त ना रहे। खेदारू बेचारू का करतें! किरिया खा लिहलन कि " जबले हम करजा ना चुकाइब अपना मेहरारू से देहिं ना छुआइब।"\nखेदारू के जाते फूला के रोज ताना मिले लागल। "ये कुलच्छनी के आवते घर भिला गइल। ई मरियो जाइत त करेजा जुड़ाइत।" अउरियो का जाने कवन कवन ताना सुत-उठ के मिले, बाकि फूला ये कान से सुनस आ ओ कान से निकाल देस। कबो हिया में ना जोगावस कवनो बाति।\nखेदारू नगदे पइसा कमा लिहलें रहलन। सोचलें "अब घरे चले के चाहीं, आखिर बिअजियो त बढ़ते जाता। आ फूला! ऊ त हमके एको छन ना बिसारत होइहन, हमके देखते केतना निहाल हो जइहें।"\n"ये भाई! कहाँ जायेक बा? आ तहार नाव का ह?"\n"जायेक बा सिसवनिया आ नाव ह खेदारू। तू कहाँ जइबअ?"\n"हमरो त ओनहे चले के बाटे, बाकिर हम गोरखपुरवे में उतर जायेब।"\n"बड़ा संजोग ठीक बा ये भाई! कि हमनी के एके ओर जाये के बाटे। ई अलग बात बा कि तू गोरखपुरवे में उतर जइबअ बाकिर उहाँ ले त नीफिकिर हो के चलल जाई। टरेन में चोर-चाइन से बड़ा डर लागेला।"\nहरिफवा के त गोटी चम रहे, झट से कहलस "खइनी चलेला भाई?"\n"चलेला बाकिर एह बेरा बा नाहीं, अपने लगे से खिआ द।"\nखेदारू घरे पहुँचलन त नेउर सेठ तगादा करे आइल रहलन। खेदारू के देखते बोल परलन "का हो शंकर! तहार बेटा त आ गइल कमा के! अब त मिल जाई हमार पइसा!"\n"काहें नाहीं मिली? तीन साल बाद कमा के आइल बाड़न, कुछ त ले आइले होइहन!"\n"कवनो चिन्ता कइला के गरज नइखे बाबू जी! हम सब इन्तजाम क के आइल बानी।" खेदारू पहिले पाँव छुवलन फेरू मुँह खोललन।\nसेठ हिसाब जोरलन त एक लाख से उपरे आइल। खेदारू घर में जा के अटइची खोललन त ओइमें किताब-कापी रहे, पइसा त रहबे ना कइल। खेदारू समझ गइलन कि अटइची बदला गइल बा। अब का होखो, सभे कपारे हाथ घ लिहल। कइसे मिली भिलाइल अटइची! का जाने मुसाफ़िर ईमानदार रहे कि चाई! एके साथे कई गो सवाल गूँजे लागल खेदारू के दिमाग में। बाकिर ई सोच के कि "मेहनत के कमाई ह केहू हजम ना क पाई।" खेदारू सेठ से कह दिहलन कि "राउर पइसा बिहने मिल जाई, अटइची बदला गइल बा, हम पता करे जात बानी, रउवा बिहने आ जाइब।" सेठ ई कहि के चल गइलन कि "बिहने अगर पइसा ना मिली त हम तहार दखिन वाला खेत जोतवा लेब।"\n"आज का चोरा के ले आइल बानी, रउवा लाज ना लागेला, हेइसन देहि ले के रोज चोरी करीले। कहिया ले खिआयेब हमके पाप के कमाई?"\n"अरे चमेली चोरियो करे में मेहनत लागेला, बुद्धी खपावे के परेला, पसेना झारे के परेला। आज के जमाना में चोरी कइल कवनों पाप नइखे रह गइल। ये घरी त नेता, अधिकारी, सिपाही सभे चोरा रहल बा।"\n"बाकिर हम रउवा के ना करे देब। आज से पाप के कमाई खाइल बन्द। रउवा मेहनत से कुछऊ कमा के ले आयेब त उ खइला से देहियो प हेरा चढ़ी आ मनवो खुश रही। जाईं हइ अटइची लौटा के आईं।"\n"हम ना लौटा सकीले चोरावल माल।"\n"त ठीक बा, मत जाईं। हमहीं जा तानी कहीं ढूब-धस के मर जायेब।"\n"का अनाब-सनाब बोलत रहेलू! कवनो पता ठेकान रही तबे नूँ केहू लौटाई!"\nचमेली अटइची खोलली त लाखन रूपिया आ खेदारू संघे फूला के फोटो देख के चिहा गइली! "अरे! ई त सखी के अटइची ह!"\n"अरे उहे! जीनके ससूर के एक्सीडेंट हो गइल रहे, ओइदिने जहिया उनकर बिदाई रहे। उनके ससूर के दवाई में ढेर करजा हो गइल रहे, आ खेदारू कसम खइले रहलें कि जबले उ करजा ना चुकइहें तबले अपना मेहरारू से देहिं ना छुअइहें।"\n"अच्छा ऊ! जब तहार खुशी येही में बा, त चलअ रूपिया लौटा आइल जा। अब तहरा खुशी से बढ़ के रूपिया नइखे नू!"\nचमेली आ मोहन पइसा ले के खेदारू घरे पहुँच गइल लो। खेदारूओ जब पता ना लगा पवलें त हार-पाछ के घरे आ गइलन। घरे मोहन के बइठल देखलें त उनके जीव में जीव परल। फूला से कवनो मेहरारू हँस हँस के बतिआवत रहे आ उनके बाबू जी से मोहन। खेदारू लगे आ गइलन "का हो तू आ गइलअ!"\n"हँ ये खेदारू भाई! हमार मेहरारूओ आइल बाड़ी, तहरा औरत के सखी। हमनी के तहार रूपिया लौटावे आइल बानी जान। हमरा से बहुत बड़हन गलती हो गइल। हो सकी त माफ क दिहअ। अब ल हई आपन अमानत! मोहन अटइची खेदारू के दे दिहलन। नेउरो सेठ भनक पा के आ गइलन। सभे एके जघे खड़ा रहे। खेदारू, सेठ के हिसाब दे के करजा से आजाद हो गइलन। नेउर सेठ जाये लगलन त सभे सेठ के ओर देखत रहे। बाकिर खेदारू के ध्यान त फूला पर रहे, उ फूला के गाल पर चिकोटी काट दिहलन, फूला सुसकरली त सभे ताक दिहल। दूनू जाने लजा गइल लो, सब केहू हँस दिहल।\nनाम: वकील कुशवाहा 'आकाश महेशपुरी'\nजन्म तिथि: २०-०४-१९८०\nपुस्तक 'सब रोटी का खेल' प्रकाशित\nविभिन्न पत्र पत्रिकाओं में रचनाएं प्रकाशित\nकवि सम्मेलन व विभिन्न संस्थाओं द्वारा सम्मान पत्र\nआकाशवाणी से कविता पाठ\nपता: ग्राम- महेशपुर,\nमो नं: 9919080399


यूपी के सूबेदार बनि के लवटिहें उमा भारती – टटका खबर\nचरचा बा कि भाजपा से रुस के निकलल उमा भारती फेर से भाजपा में लवटे वाला बाड़ी आ अबकी उनका के यूपी सूबा के जिम्मेदारी दिहल जाई. यूपी में भाजपा बहुते कमजोर हो गइल बिया आ ओकरा पाछा एहिजा के बड़का नेतवन के आपसी लड़ाई बा. अब एह लड़ाई का बीच बाहर से थोपाइल उमा भारती कवन आ कतना चमत्कार कर पइहें ई देखे लायक बाति होखी.\nउमा भारती के लवटे के बाति अबकी लालकृष्ण आडवाणी खुदे चलवले बाड़न. कहलें कि गडकरी एह सिलसिला में उनका से बतियवले बाड़न. आडवाणी जसवन्त सिंह से बतियवलें त ऊ खुशी खुशी वापिस आ गइल बाड़न आ अपना काम में जोर शोर से लाग गइल बाड़े. उमा भारती से गडकरी अपने बतियवले आ ओकरा बाद उमा उनुका से, आडवाणी से, बतियवली आ उनका सलाह पर यूपी भाजपा के मजबूत करे खातिर राजी हो गइल बाड़ी.


खबर भोजपुरी में (सोमार, 24 नवंबर 2014) – टटका खबर\nखबर भोजपुरी में (सोमार, 24 नवंबर 2014)\nजानल-मानल फिल्मकार सुभाष घई 24 नवम्बर, 2014 का दिने पणजी, गोवा में 45वां भारत अंतर्राष्ट्रीय फिल्म समारोह में आपन विचार परोसत.\nसिवान जिला के नगर थाना इलाका में कुछ अपराधी भाजपा सांसद ओमप्रकाश यादव के मीडिया प्रभारी आ भाजपा नेता श्रीकांत भारतीय के अतवार का दिने गोली मारके हत्या कर दिहलें.\nबिहार के मुख्यमंत्री जीतन राम मांझी के हुड़की का बाद जदयू नेता लोग के ठकुआ मार दिहले बा आ अब एह मामिला पर केहू कुछ बोले नइखे चाहत. इहाँ ले कि माँझी के मुख्यमंत्री बनावे वाला नीतीशो कुछ कहे स मना क दिहलन. प्रदेश अध्यक्ष वशिष्ठो नारायण सिंह कुछ बोले से मना क दिहलन.\nबनारस हिंदू विश्वविद्यालय में भइल हाल के बवाल का चलते गिरफ्तार विद्यार्थियन के सोमार का दिने रिहा क दिहल गइल.\nबसपा सुप्रीमो मायावती कहले बाड़ी कि बीमा विधेयक के परीक्षण करत प्रवर समिति अगर उनुकर बात मान लेव त बसपा विधेयक के विरोध ना करी.\nयूपी के राज्यपाल राज्यपाल राम नाइक उत्तर प्रदेश के नगर विकास मंत्री आजम खान के बयानबाजी के गलत बतावत कहलन कि बड़का पद पर बइठल लोग के सोच समुझ के आपन बात कहे के चाहीं. आ अइसनका बयान देबे वालन पर मुख्यमंत्री अखिलेश यादव आ मुलायम सिंह यादव के लगाम लगावे के चाहीं.\nअगस्टा वेस्टलैंड हेलीकॉप्टर सौदा मामिला में हेराफेरी करे का आरोप में दू गो इतावली नागरिक आ उद्योगपति गौतम खेतान के खिलाफ दाखिल आरोपपत्र पर अगिला साल 28 अगस्त के सुनवाई करे के फैसला कइलसि अदालत.\nपंजाब केसरी प्रकाशन समूह का तरफ से बाढ़ राहत कोष खातिर जम्मू कश्मीर के राज्यपाल एन.एन. वोहरा के दू करोड़ रुपिया के दान दिहल गइल.\nआईसीसी चैम्पियनशिप के तहत सोमार का दिने बैंगलुरू के एम. चिन्नास्वामी स्टेडियम में भइल पहिला एकदिना मैच में भारतीय महिला टीम दक्षिण अफ्रीका के टीम से दू विकेट से हार गइल.\nछह मैच से चलल आवत हार के सिलसिला खतम करत दिल्ली डायनामोज सोमार का दिने गुवाहाटी में नॉर्थईस्ट युनाइटेड एफसी के दू बनाम एक गोल से हरा दिहलसि.\nभारतीय खेल प्राधिकरण के कहना बा कि बॉक्सिंग इंडिया का तरफ से निलंबित महिला मुक्केबाज सरिता देवी, उनुका पति आ कोच के कारण बताओ नोटिस भेजे के बात सही ठहवलसि.\nसोमार का दिने सर्वोच्च न्यायालय बीसीसीआई पर कड़ा प्रहार करत कहलसि कि बीसीसीआई क्रिकेट के सत्यानाश करे में जुटल बिया. अदालत का तरफ से बीसीसीआई के निर्वासित अध्यक्ष एन. श्रीनिवासन के कड़ा फटकार लगावल गइल.\nवाहन निर्माता कंपनी ह्युंडई मोटर इंडिया सोमार का दिने प्रधानमंत्री राहत कोष में दू करोड़ रुपिया दान दिहलसि.\nउड़ीसा में सरकार चलावे वाला बीजदे के विधायक सोमार का दिने विधानसभा ना चले दिहलन. ई लोग एगो सिंचाई परियोजना के विरोध करत बा जवना से अनेके गाँवन के डूब जाए के खतरा बतावल जात बा.\nअमेरिकी सरकार चाहत बिया कि भारत बौद्धिक संपदा अधिकार, स्थानीय स्रोत मानदंड अउर उच्च कुशलता वाला श्रमिकन के गतिशीलता का बारे में नया मानदंड अपनावे.\nसोमार का दिने सेंसेक्स में 165 अंक के तेजी दर्ज कइल गइल आ सूचकांक 28,499.54 पर आ निफ्टी 8,530.15 पर बंद भइल.\nबंगला देश में मुक्ति संग्राम का दौरान बेकसूर लोग पर कहर बरपावे वाला रजाकर कमांडर मोहम्मद मुबारक हुसेने के ओहिजा के अंतर्राष्ट्रीय अपराध ट्रिब्यूनल-1 सोमार का दिने फाँसी के सजा सुना दिहलसि.\nभारतीय क्रिकेट गेंदबाज आस्ट्रेलिया दौरा पर अपना पहिला अभ्यास मैच में आस्ट्रेलिया के पहिला पारी 219 रन पर समेट दिहलन.\nबीमा विधेयक पर कांग्रेस आपन राय जाहिर ना कइलसि. कहलसि कि समय अइला पर राय बतावल जाई. एह विधेयक में बीमा क्षेत्र में प्रत्यक्ष विदेशी निवेश के सीमा मौजूदा 26 फीसदी से बढ़ा के 49 फीसदी करे के कहल गइल बा.\nफिजी में भारतीय मूल के दू जने के भठियरपन का मामिला में जेल के सजा सुनावल गइल बा. महेन्द्र पटेल के एक साल आ धीरेंद्र प्रताप के छह महीना जेल में रहे के पड़ी.\nइजरायल के यहूदी राष्ट्र बनावे वाला विधेयक के इजरायल मंत्रिमंडल अतवार का दिने मंजूरी दे दिहलसि. चारो ओर मुसलमान देशन से घेराइल इजरायल दुनिया के पहिला यहूदी देश होखी. दुनिया में अब कतहूँ कवनो हिन्दू देश नइखे रहि गइल. कुछ बरीस पहिले ले नेपाल अकेला हिन्दू देश रहुवे बाकिर प्रचण्ड के सरकार बनला का बाद ओकरा के सेकूलर देश घोषित क दिहल गइल.\nसमय पर जारी ना क सकला का बाद जम्मू कश्मीर में पीपुल्स डेमोक्रेटिक पार्टी सोमार का दिने आपन चुनावी घोषणा-पत्र जारी करे के सोचलसि त चुनाव अयोग रोक दिहलसि काहे कि वोट पड़े के काम मंगल से शुरु हो रहल बा.\nकांग्रेस के बड़का आ पुरान नेता, अउर पिछला केन्द्र सरकार में मंत्री रहल मुरली देवड़ा के 77 बरीस के उमिर में लमहर बेमारी का बाद मौत हो गइल. उनुका कैंसर के रोग रहुवे. देवड़ा के निधन पर राष्ट्रपति, प्रधानमंत्री अउर अनेके नेता लोग दुख जतवले बा. सोमार का दिने शुरू भइल संसद के शीतकालीन सत्र उनुका ला शोक संवेदना जता के स्थगित हो गइल. देवड़ा के अंतिम संस्कार में सोनिया आ राहुल गाँधी जाए वाला बाड़े.


भाषा | Anjoria's Weblog\nभाषा, साहित्य में प्रकाशित किया गया | Tagged बतकुच्चन\t|2Replies\nगोल के बात का निकलल पिछला बेर कि माथा गोल हो गइल. मन में तरह तरह के सोच आपन आपन गोलबन्दी करे लागल. एह में गोलियात तीन गो शब्द सामने आइल गोल, गोला आ गोली. गोल कवनो समूह के कहल जाला. ई गोल खिलाड़ियन के होखे, होरिहारन के होखे, कवनो बाबा के होखे बा राजनीतिक विचार के होखे. एह गोल आ अंगरेजी के गोल में बहुते फरक होला. अंगरेजी के गोल लक्ष्य के कहल जाला ऊ लक्ष्य फुटबाल भा हॉकी जइसन खेल के होखे भा जिनिगी के मकसद. बिना गोल के जिनिगी सफल ना होखे. बाकिर हमार गोल त बा भोजपुरी शब्दन पर बतकुच्चन करे के से ओहिजे लवटल जाव. गोल गोला गोली में गोली बन्दूक भा पिस्तौल से निकलेले. गोली अउरियो तरह के होले. लइकन के खेले वाला गोली खातिर टई शब्द बेसी प्रचलित बा, डाक्टर के दिहल गोली ला टैबलेट. अब ई मत कहीं कि टैबलेट त अंगरेजी के ह ओकरा के भोजपुरी में काहे लिहल जाव त जानत चलीं कि अंगरेजी आजु अंगरेजी एह ले बिया कि ओकरा हर भाषा के शब्द पचावे के ताकत बा. दुनिया भर के भाषा से लिहल शब्दन के उ अपना में समवले जाले. पिछला साल नाहियो त दू हजार शब्द दोसरा भाषा से अंगरेजी में आक्सफोर्ड डिक्शनरी शामिल कर लिहलसि जवना में करीब दू सौ शब्द हिन्दुस्तानी बाड़ी सँ. एहसे रेलगाड़ी के लौहपंथगामिनी कहला के ना त कवनो जरूरत बा ना कहे के चाहीं. बहुते शब्द भोजपुरी में पहिले से चलन में बाड़ी सँ आ हर दिन कुछ ना कुछ नया आवते जात बा. मोबाइल हर पाकिट में आइल त हर भाषो में घुस गइल. टेलीफोन के त दूरभाष बन गइल बाकिर मोबाइल के जेबी दूरभाष कहल बेजरूरत होखी. फेर बात एने ओने बहक गइल. लवटल जाव गोल गोला गोली पर. गोली त अबके थोड़ देर पहिले छूटल ह से चलीं अब गोला के बात कर लिहल जाव. गोला लाल साँढ़ो के कहल जाला बाकिर सबसे बेसी चलन में ई शब्द बाजार खास कर के थोक बाजार खातिर इस्तेमाल होला. सड़क किनारे के छोटहन बाजार चट्टी कहल जाला त बड़हन बाजार गोला. अब ई गोला कइसे बनल से त हम ना जानीं बाकिर पटना के गोलघर से एकर कवनो संबंध ना होखे के चाहीं. हालांकि पटना के गोलघर गोदामे खातिर बनल रहे आ शायद अबहियों गोदामे का तरह इस्तेमाल होला. बाकिर गोला सामान के समूह कम दूकानन के समूह बेसी होला. बाजार में दूकान होखे कवनो जरूरी नइखे बाकिर गोला में दूकान होखल जरूरी होला. राहे बाजार लागल हाट के गोला ना कहल जाव. जवना जगहा कई एक दूकान हो जा सँ तहवाँ के गोला कहल जात रहे. अब बड़की शहरन में ई मॉल हो गइल से अलग बात बा. गोला बेमारियो खातिर कहल जाला जब पेट में कवनो गोल बेमारी बन जाव आ बढ़े लागे त कहल जाला कि पेट में गोला हो गइल. ई गोला तोप के गोला से कम खतरनाक ना होखऽ सँ. जब फाटी त बहुते कुछ नुकसान करा जाई. अइसने गोला कबो कबो पित्त का थैली भा किडनी में बने लागेला बाकिर ऊ छोट होला से ओकरा के पथरी, पत्थर जस, कहल जाला कि पेट में पथरी हो गइल बा. एह गोला गोला गोली के चक्कर में हो सकेला कि रउरा शहर के गोलम्बर याद आवत होखे काहे कि अधिकतर शहर में कवनो ना कवनो मशहूर गोलम्बर जरूर होला. बाकिर गोलावट भा गोलवट रउरा धेयान में ना आवत होखी. एक त ई बहुते बदनाम शब्द ह आ जे एकरा गोल में आइओ जाला उहो ना सकारे भा ना जनावल चाहे कि ऊ गोलावट का फेर में पड़ गइल बा. जब दू आदमी के बिआह एक दोसरा के बहिन से हो जाला त कहल जाला कि ई गोलावट भा गोलवटिआ बिआह ह. बाकिर सामाजिक नजरिया से गोलवट बिआह खराब मानल जाला एहसे एकर बेसी चरचा ना होखे. अब बतकुच्चन के गोल में ई घेरा के सामने आ गइल त का कइल जाव. खैर, खून, खाँसी, खुशी, बैर, प्रीत, मधुपान / रहिमन दाबे ना दबे जाने सकल जहान.\nभाषा, साहित्य में प्रकाशित किया गया | Tagged बतकुच्चन\t|4Replies\nबतकुच्चन  – ७२\nरोए के रहनी तले अँखिए खोदा गइल. लिखब त उहे जवन लिखे के रहल. बाकिर बज्जर पड़ो एह ग्रिड पर जवना चलते पिछला दिने आधा हिन्दुस्तान अन्हार हो गइल रहुवे. पावर ग्रिड के कहना बा कि राज्यन का ग्रीड का चलते ग्रिड फेल कर गइल. जबकि राज्य एह अछरंग के नकारत बाड़ें. जे लोग ओह दिन के पावर कट झेलल ऊ हिन्दुस्तान के आधा आबादी के बरोबर रहलें. बहुते लोग कहत रहल कि बज्जर पड़ो एह सरकार पर बाकिर लोग के एह बजरला पर सरकारी गोल के कहनुआ के कहना रहल कि, ना, देश में कवनो बिजली संकट नइखे. हँ कुछ जगहा के बिजली गुल हो गइल बा. अब बिजली के बात से अलगा हटत बचकुच्चन का मुद्दा पर आवत बानी. पिछला बेर बरजे आ बरजला के बात भइल रहे. बाकिर बजरल के ना. बाकिर पिछला दिने जवना लोग पर बिजली के आफत बजरल, हमहु ओही में रहलीं, ऊ कवनो बज्जर गिरला से कम ना रहल. दधीचि का तरह आपन हड्ड़ी गला के देवतन ला वज्र जइसन हड्डी देबे के कोशिश करे वाला के केहु देखे सुने बतिआवे वाला नइखे मिलत. मत मिलो. सभे पर बजरत बा हमरो पर बजरी. बाकिर आजु त हमरा बतकुच्चन करे बा. पहिले सोचले रहीं कि बरजला, बजरला आ बज्जर पर बात करब. बाकिर बिजली गुल सगरी बात के दोसर संदर्भ दे दिहलसि, एह बीच एगो नया शब्द बिना कुछ सोचले बन गइल, कहनुआ. पता ना जब पहिला बेर पढ़नी सभे त एह पर धेयान पड़ल कि ना. से अब दोहरावत बानी. ऊ शब्द रहल कहनुआ आ ऊ कहनुआ कवनो अइसन वइसन ना सरकारी गोल के कहनुआ. कहनुआ भोजपुरी के ठेंठ शब्द होखी प्रवक्ता का जगहा आ पार्टी खातिर सही भोजपुरी शब्द रही गोल. ई गोल फुटबाल भा हॉकी के गोल वाला गोल ना होके दल, जत्था, समुह, गिरोह, जरोह जइसन गोल ह. गोल ओह समुह के कहल जाला जवन कवनो खास बात, चीझु भा जगहा के चारो ओर गोल बना के खड़ा होखे. राजनीतिक पार्टियन खातिर गोल शब्द सबले सही होखी, दल अनुशासित होला, जत्था एक पर एक कई गो चलेला, गिरोह चोर डाकू गिरहकटन के होला आ गोल केहु के हो सकेला. एह गोल से गिरोह वाला भनक ना मिले. हो सकेला कि अन्ना टीम के एह पर आपत्ति होखो कि देश के सगरी दल गोल कम गिरोह बेसी हो गइल बाड़ें बाकिर हमरा राजनीति त करे के नइखे एहिजा. कबीरा खड़ा बाजार में सबकी पूछे खैर, ना काहु से दोसती ना काहु से बैर. बाकिर देखीं ना बात फेरु बहक गइल. संस्कृत वर्जना से उपजल शब्द बरजल आ वज्रपात से निकलल बज्जर पड़ल. बजरल एही बज्जर से जुड़ल बा. आदमी केहु के बरजेला आ केहु पर बजरेला. बात के देवता के बात से पूजल जाला आ लात के देवता के लात से. जे बरजला से मान गइल ओकरा पर बजरे के जरूरत ना पड़े आ जे बरजला से ना माने ओकरा पर बजरल जरूरी हो जाला. बाकिर बज्जर जइसन शब्द बजरी आ बाजरा में झलकत मिल जाता. बजरी कहल जाला ओह चना के जवना के बहिन अपना भाई के खिआवेलीं सँ ओकरा के वज्र जइसन कठोर बनावे खातिर. ऊ चनवो बजर होखेला से अलगा बात बा बाकिर हर चना के बजरी ना कहल जाव. बजरी का दिने, भईयादूज का दिने, बहिन अपना भाईयन के सरापेली सँ आ फेर ओही सरपला के बाद ऊ बजरी गुड़ भा मिठाई संगे अपना भाई के खिआवेलीं सँ ओकर मन अतना वज्र हो जाव कि बहिन के छोट मोट गलती के बरदाश्त कर सके. बाजरा भोजपुरी इलाका में ना उपजे से ओकरा के छोड़ दिहल जाव. काहे कि जवन चीझु होखबे ना करे ओकरा खातिर शब्द कहाँ से आई. अगिला बेर फेर मिलहीं के बा.\nभाषा में प्रकाशित किया गया | Tagged बतकुच्चन\t| Leaveareply\nबतकुच्चन  – ७१\nसास दुखे अलगा भइनी ननद पड़ली बखरा. समय का साथे बहुत कुछ बदल जाला आ कुछ ना बदले. पहिले परिवार में संयुक्त परिवार होखत रहवे जवन टूट के एकल परिवार होत गइल आ अब हालत अतना खराब बा कि दू बेकत के परिवारो में खटपट होखत रहत बा. पहिले बड़का परिवारन में खटपट होखला पर केहु दुसे त कह दिहल जाव कि जेकरा नोहे ना रही से बखोरी का. भले मन ही मन कहल जात होखे कि आपन धियवा नीमन रहीत त बिरान पारीत गारी? बात सही बा. अगर आदमी में, परिवार में आपन दोस ना होखे त दोसर केहू कवन अछरंग लगा पाई, कवन बात ला गारी दी? संयुक्त परिवार त टूटत गइल बाकिर राजनीति में उलटा हो गइल. एक पार्टी के सरकार के जमाना बीतल त गठबन्हन के जमाना आ गइल. पहिले मरद मेहरारू में गठबन्हन होत रहुवे अब तरह तरह के पार्टियन में होखत बा. जे वर पक्ष जइसन बा से ओकरा बाद दूहे लागत बा सरकारी धन के. गाय भईंस के दूध दूहे से पहिले त पेन्हावल जरूरी होत रहे सरकार के दुहला खातिर पेन्हवलो के जरूरत ना पड़े. काहें कि सरकार त हमेशा पेन्हाइले रहेले ! बाकिर आजु त हम ओह दुख के चरचा करे चलल बानी जवन अलग बिलग भइला का बादो झेले के पड़ेला. काहें कि हालात कतनो बदल जाव हालात उहे रह जाला घुमा फिरा के. दीदी से जान बचावे खातिर दादा के हाथ थामल गइल बाकिर अब दादा अपना दादागिरी पर उतरल चाहत बाड़ें. आ एह बीच जे बीच बचाव करे में माहिर रहल ओह दादा के त धरनी पर राख दिहल गइल. ऊ दुरे से देखीहें कुछ कह ना पइहें. पता ना आपसीओ मुलाकात में कह सकेलें कि ना . काहे कि शायद ओह पद पर होखे वाला हर भेंट मुलाकात के, बातचीत के ब्योरा राखल जाला. बाकिर ना त दुख सास से रहल ना दुख ननदिआ से होखे वाला बा. असल दुख त अपना सुभाव का चलते बा जे ठीक नइखे रहि गइल. जे एह कमी के देखावल चाहत बा ओकरा के सीधे दुश्मन मान लिहल जात बा आ ओकरा के कवनो तरीका से नीचा देखावे के कोशिश में लाग जात बा लोग. मानत बानी कि अंगुरी देखावे वाला का अपने तरफ तीन गो अगुरी घुमल रहेला बस तर्जनी सामने वाला के देखावल जाला. एह तर्जनी देखवला के मकसद होला सामने वाला के बरजल, बरजे के, मना करे के जवन होखत बा से ठीक नइखे होखत बतावे के. बाकिर तर्जनी के एह तर्ज से बहुते लोग नाराज हो जालें. उनुकर शिकायत होला कि आपन फूला नइखे लउकत हमार माढ़ा देखावत बाड़! आ एह बतकुच्चन में कुछ अइसनो बरुआ बाड़ें जे बिना हवा के पीपल डोले बिना बात के बरुआ बोले वाला अंदाज में कुछ ना कूछ बोलत रहेलें भले उनुकर अपने लोग उनुका के बेर बेर बरजले होखस. कहे वाला त इहो कहेलें कि आन्हर कुकुर बतासे भूंके. जब नजर नइखे आवत त पतियो सरसरइला पर इहे लागत होखी बेचारा के केहू आवत बा आ ओकरा के धिरावल, सचेत कइल जरूरी बा. एहसे कुकुर भूंके त समुझीं कि कवनो अनचिन्हार भा बाकल आदमी आवत बा. सावधान रहला में कवनो हरजा ना होखे. बाकिर भूंके आ फेंकर में फरक होला. कुकुर के फेंकरल बहुते खराब मानल जाला काहे कि ऊ कवनो अपशकुन के अनेसा बतावेला. एह बीच बाकल के बोकला छोड़ावे के मन हो गइल. बाकल मतलब कि पागल जइसन, पागल ना. आ बोकला कवनो चीझु के छिलका के कहल जाला. एही से कूछ लोग खीसी कहियो देला कि हमरा से अझूरा जनि ना त तोहार बोकला छोड़ा देब. आ जब केहु अइसे धमकावेला त हम ओकरा से अझूराईं ना. धीरे से घसक जाई लें. काहे कि हमार मानना ह कि बुड़बक बूझावे से मरद.\nभाषा, साहित्य में प्रकाशित किया गया | Tagged बतकुच्चन\t| Leaveareply\nबतकुच्चन – ६६\nसोमार के बरखा त बरखल बाकिर अबहीं लर नइखे लागल. लर के मतलब त होला रसरी, सूतरी भा धागा बाकिर एकरा के निरंतरता भा लगातार होखे-बोले वाला बातो खातिर इस्तेमाल कइल जाला. का लर ध लिहले बाड़, एके बात के? जइसे कि पिछला दिने नेता दीदी लर ध लिहले रही एके नाम के कि राष्ट्रपति उनुके के बनाइब. बाद में उहे मुकर गइलन कि ना एह लथार-पथार में हम गोड़ ना धरब. बुद्धिमान मनई हउवन से एह लरछूतन से अलगे रहे के फैसला कइलन. लरछूत मतलब छूतहा बेमारी जवन एक लर से दोसरा लर ले पसरल जाला. एह पसरला पर धेयान आइल कि लर आ लतर एके तरह के होला. बाकिर लर अपना से ना बढ़े जबकि लतर अपने से बढ़त जाले. लतर लतरेला अपना फल फूल से बाकिर लर ना फरे ना फुलाव. लर का सहारे दोसर लोग बढ़ेला जबकि लतर दोसरा के सहारा लेके खुद बढ़त जाले. लतर कई बेर परजीविओ होले जबकि लर हमेशा निर्जीव चीज होले. हालांकि लर-झर बड़हन परिवार के कहल जाला. लर माने पुरनका पीढ़ी आ झर माने बाद वाली पीढ़ी. जेकर लर-झर ढेर रहेला ओकरा से केहु अझुराव ना. लथर-पथर आ लथार-पथार में फरक होला. लथर-पथर अस्त-व्यस्त होखला पर कहल जाला जबकि लथार-पथार जरूरत-बेजरूरत के बेसम्हार बिटोर के कहल जाला. जइसे कि कूड़ादान में लथार-पथार मिलेला. कई बेर लर-झरो लथार-पथार के रूप ध लेला. जइसे कि गठबन्हन में. गठबन्हन के लर-झर कब लथार-पथार बनि जाई केहु ना बता सके. लर-झर से परिवार के बेकति जरूर बढ़ जाला बाकिर एह बढ़ला से ओकर बेंवतो बढ़े ई पकिया तौर पर ना कहल जा सके. बेकत माने व्यक्ति, परिवार के सदस्य जबकि बेंवत माने क्षमता, ताकत. काल्हु के बरखा से उमेद हो गइल बा कि मानसून दू चार दिन में पश्चिमी बिहार आ पूर्वाचलो ले चँहुप जाई आ जब बरखा के लर धर ली त धान के बोआई कइल आसान हो जाई. पटवन के जरूरत ना पड़ी. पटवन पटइला जइसन सुने में जरूर लागेला बाकिर एकर मतलब होला सिंचाई, खेतन में पानी पटावल. खेत में पानी पटावल आ राजनीति में गईयाँ पटावल एके जस ना होले. गईंया पटावत पटावत कब पटकनिया दे जाई ई बतावल ना जा सके. गईंया के मतलब होला टीम के सदस्य. एह गईंया के गोतिया से मिलवला के कवनो जरूरत ना होखे काहे कि गोतिया गोत्र से उपजल शब्द ह, पटीदार जब पटीदार ना रह जाव त गोतिया हो जाला. ना त गोतिया पटिदार एके तरह के लोग के कहल जाला. पटीदार से कहीं ना कहीं सीधा जुड़ाव होला जबकि गोतिया से गोत्र का सहारे. पटीदार बिजनेस के पार्टनरो के कहल जा सकेला बाकिर ई अधिकतर पारिवारिक संपति के हिस्सेदारे के कहल जाला. पार्टनर खातिर बढ़िया शब्द होला साझीदार. हालांकि एह साझी में कवना कवना चीज के साझा बावे कहल ना जा सके. नेता दीदी नेता जी के आपन साझीदार बनावल चहली बाकिर नेताजी उनुका के धोबिया पाट दे के आपन गोटी लाल कर लिहलें. भगवान भला करे यूपीए के जिनकर साझीदार हो गइल बाड़ें अब नेताजी. का का आ कतना वसूलीहें ई के जानत बा. बाकिर एह बतकुच्चन के लर कहीं त टूटे के चाहीं. देखीं ना लरछूत लेखा कहाँ से कहाँ चलि अइनी. आजु बस अतने.\nबतकुच्चन – ६७\nजबरा मारबो करे आ रोवहू ना देव. एह भोजपुरी कहाउत के सच्चाई से शायदे केहू के विरोध हो सकेला. आ ई जबरा रउरा कतहींओ भेंटा सकेला. घर में, आफिस में, सफर में, राजनीति में, संगठन में. ओकर खासियत इहे होला कि अपने ऊ कतनो चिल्लाव बाकिर सामने वाला का मुँह पर हमेशा जाबी रहें के चाहीं. अब जाबी जाने नी नू कि कवना चीझु के कहल जाला? मत कहीं कि दँवाइल नइखीं देखले, धान के दँवरी ना होखे गेंहू जौ के जरूर होला. आ दँवरी होखत घरी दँवरी करे वाला बैलन का मुँह पर जाबी पहिरावल रहेला कि ऊ मुँह मत मारे आ चुप चाप दँवरी करत रहे. जाबी कवनो चीझु से बनल हो सकेला, बस मुँह बान्हे लायक होखे के चाहीं. अब जबरा के पीटल आ बएला के दाँवल एके जइसन नू होला. दुनु के मकसद एके होला कि सामने वाला के एतना तूड़ दीं कि ओकर सब कुछ जबरा का हाथे लाग जाव. पिछला दिने राजनीति के एगो जबरा देखे के मिलल जे अपने संघतिया का मुँह पर जाबी लगावत कहलसि कि तू आपन नेता चुन लऽ. चुने के काम तोहार बा बाकिर बस अइसन चुनऽ जवना के हम चाहऽतानी. आ तोहरा लगे केहू ओइसन नइखे त हमरे में का बुराई बा हमरे के आपन नेता घोषित कर द. एकरा बाद त ढेर दिन से दमि सधले ढेबुसा बेंग निकले लगलें आ टर्र टर्र शुरु हो गइल. बाकिर कहल गइल बा नू कि ना अति बरखा ना अति धूप, ना अति बोलता ना अति चुप. अति कवनो चीझु के खराब होले. अति के अंतो जल्दिए हो जाला. तबे नू एगो ट्रक का पीछे लिखल देखनी कि जुल्म किए तीनो गए धन धरम और वंश, ना मानो तो देख लो रावण कौरव कंस! रावण के अतिए के परिणाम रहल कि एक लाख पूत सवा लाख नाती ओकरा घरे दिया ना बाती. एह बात के हमेशा धेयान में राखे के चाहीं आ कबो कवनो बात के अति ना करे के चाहीं. जबरा तबहिए ले मार सकेला जबले मार खाए वाला बरदाश्त कइले बा. जहिया ऊ तय कर लिहलसि बस तहिये बस में आ जाए के पड़ेला हर जबरा के. पिछला दिने इमरजेन्सी के बरखी मनावल गइल. हालांकि कवनो बेसी चरचा ना भइल काहे कि इमरजेन्सी के समर्थक आ विरोधी दुनु छितरा गइल बाड़ें आ दुनु तरफ मौजूद बाड़ें. बाकिर एक बात त मानही के पड़ी कि तब सरकार के लागल रहे कि विरोध के अति होखऽता त ऊ इमरजेन्सी लगवलसि आ जब लोग के लागल कि ई अति हो गइल त बरेली का बाजार में झुमका गिरही के रहल गिरबो कइल. हालांकि ओकरा बाद जवन भइल तवन दोसरे तरह के अति हो गइल. ढेर दिन से बेमार आदमी के ठीक भइला पर अचके भारी गरिष्ठ खाना ना दिहल जाव खाए के. ओकरा के पथ दिहल जाला. पथ माने पथ्य जवन आसानी से पच जाव. काहे कि ना पचे वाला भोजन अएगुन कर सकेला, नुकसान चहुँपा सकेला. अएगुन अवगुण से बनल बा आ जबरा में अवगुण भरल होला. जबर होखल अपने में एगो अवगुण होला जवन अएगुन करबे करी. आ जबरा के उलटा होला अबरा, अबर. अबर माने जेकरा में बर, बल, ना होखे. जे बरियार बा से जबरा बनि जाला जे बरियार ना होखे ओकरा अबर बनि के जिए पड़ेला. बाकिर हमेशा याद राखीं कि केहू के जबरा बनावे का पाछा सामने वाला के अबर होखल जरूरी होला. एहसे अबर मत बनीं कि जबर झेले के पड़े.\nबतकुच्चन – ६८\nआजु बतकुच्चन लिखे बइठल बानी त दिमाग में भगाड़ जइसन बन गइल बा. भगाड़ जानीले कि का होला? कवनो बड़हन गड़हा के भगाड़ कहल जाला आ मकान बनावत घरीओ भगाड़ बनावल जाला जवना में मकान बनावे के मसाला फेंटल जाला. ऊ मसाला पुरनका जमाना में माटी आ बस माटी होत रहल, बाद में सुर्खी चूना आइल आ आजु का जमाना में सीमेंट बालू छर्री. कुछ अइसने एगो बड़हन भगाड़ वैज्ञानिक बनवलें जमीन का डेढ़ सौ मीटर गहिरा में जहाँ ऊ लोग गॉड पार्टिकिल के खोज करे खातिर आपन प्रयोग कइल. आजु ओह प्रयोग के कुछ जानकारी देत वैज्ञानिक लोग दावा कइले बा कि अब ऊ लोग गॉड पार्टीकिल का बहुते नजदीक ले चहुँप गइल बा आ एह प्रयोग में गॉड पार्टिकिल जइसन कुछ कण के झलक देखे के मिलल बा. अपना देश के चउबीस घंटा चले वाला खबरिया चैनलन पर भर दिन चलल. मिल गइले भगवान, वैज्ञानिक भगवान के खोज निकललें, भगवान कण मिल गइल वगैरह वगैरह अनेके मथैला देखे के मिलल अलग अलग चैनलन पर जहां हर केहू एह फिराक में रहल कि कइसे एह खबर के दोसरा से बेसी मसालेदार बनावल जा सके. एह खबर का बीच में ऊ खबर दब गइल जवना में कहल गइल बा कि एक जने के दस्तखत वाला कागज फर्जी ह. सब भगवान के कृपा. खुदा मेहरबान त गदहा पहलवान. बाकिर आजु हमहू भगवाने कण का बारे में बतियाएब काहे कि कुछेक बेर हमार चेक बैंक वाले एहले कैंसिल कर दिहलें कि हमार दस्तखत मिलत ना रहे उनुका रिकार्ड से. ऊ ई त मानलेसु कि हम सहीं हईं आ दस्तखतो हमरे ह बाकिर उनुका खातिर त ओह रिकार्ड से मिलावल जरुरी होला. खैर. लवटल जाव गॉड पार्टिकिल का तरफ. कहल गइल बा कि हममें तुममें खड़े खंभ में घट घट व्यापे राम! आ वैज्ञानिक ओही के खोज में लागल बाड़ें जे सबका में बा आ कतहूं नइखे. जेकरा बिना कवनो दोसरा चीज के अस्तित्व ना हो सके बाकिर खुद जेकर अस्तित्व सिद्धांत से आगा बढ़ के साबित ना कइल जा सके, देखल देखावल ना जा सके. कहे के त ओह कण के नाम दिहल गइल हिग्स बोसान कण बाकिर वैज्ञानिको लोग का बातचीत में ओकरा के गॉड पार्टिकिल कह कह के संबोधित कइल जाला. अब ऊ त रहल विज्ञान के बात हमरा जइसन बतबनवन का बस के बाहर. बाकिर अगर बतकुच्चना बतकु्च्चन कर के बात के कूच काच ना सके त ओकरा रहले ना रहले में का अंतर. से हम सोचे लगनी कि एह सब का बीच कवनो खबरिया चैनल एह बात के खबर काहे ना लिहलसि कि भगवान के भगवाने काहे कहल गइल कुछ अउर काहे ना? आ गाड़ी चलावे वाला के गाड़ीवान, दरवाजा सम्हारे वाला के दरवान, पहल करे के ताकत राखे वाला के पहलवान कहल जाला त भगवान कवना भग के मालिक भा चलावे वाला हउवें ? भग के कई गो मतलब होला बाकिर सबसे सटीक मतलब होला नारी जाति के जननांग जहाँ से सभे कुछ जनमेला. आ एही जनला का चलते भगवान के भगवान कहल गइल काहे कि ऊ सब कुछ के जनले. उनुका बिना दोसरा कवनो चीज के अस्तित्वे ना हो सके. भग सूरजो के कहल जाला. काहे कि अइसन मानल जाला कि सगरी उर्जा के जने वाला सूरज हउवें आ ओही उर्जा से सब कुछ जनमेला से सूरज के भग कहला में कवनो गलती ना होखी. अब भगवान आ भाग्यवान सुने में बहुत कुछ एके जइसन लगला का बावजूद अलग होलें. भाग्यवान भाग्य वाला के कहल जाला जेकरा के भगवान चुन ले लें सौभाग्य बाँटे खातिर. ओकर हर गलत सही मान लिहल जाला काहे कि ऊ भाग्यवान हऽ आ ओकरा के एगो भगवान आपन उम्मीदवार बना लिहले बाड़ें. लिहले बाड़ी शायद व्याकरण का हिसाब से गलत हो जाई, बा कि ना?\nRT @TheDeepak2020In: 8 साल की बच्ची 29 जल्लाद जिहादी3दिन तक सामूहिक बलात्कार महाराष्ट्र के पुणे की घटना इसलिए इसे दर्द भरी घटना की जगह…7hours ago\nRT @PreetyChodhry: हर मस्जिद में जुमे कि नमाज़ के बाद इस्लामीकरण पर चर्चा हो रही है, लेकिन मंदिरों में आरती के सिवा और कुछ नहीं! ऐसा क्यों.… 8 hours ago\nRT @Mdhaka22: न ही UN और न कोई देश अब तक पाकिस्तान को आतंकी राष्ट्र घोषित न कर पाया था मगर क्रिकेट ने घोषित कर दिया😂 8 hours ago\nRT @PreetyChodhry: बॉलीवुड के खान गैंग का अध्याय ही खत्म हो गया सभी खान (सलमान, शाहरुख, आमिर, शोहेल, अरबाज) 50 वर्ष से ऊपर की आयु के यानी… 8 hours ago\nRT @PreetyChodhry: औकात से बाहर जा रहे हैं.. मदीना में खोले गए सिनेमाघर का हम विरोध करेंगे : भारत के कुछ मुस्लिम संगठन.. सऊदी अरब सरकार… 8 hours ago


हाथी के चार सौ एगो साथी – टटका खबर\nयूपी चुनाव ला सबले पहिले आपन उम्मीदवारन के लिस्ट जारी क दिहली हाथी के पिलवान मायावती. आजु जारी लिस्ट में 101 नाम का साथ बसपा के 401 गो उमीदवारन के नाम के एलान हो गइल. सोनभद्र के दू गो सीट अबहीं ले तय नइखे कि जनरल रहे वाला बा कि रिजरभ. जसहीं तय होखी तसहीं उहो दुनू नाम बता दीहल जाई.\nयूपो में सरकार चलावत गोल के असली मालिके के फैसला अझूराइल बा त लिस्ट के चरचे बेकार बा. वइसे दुनू गुट आपन आपन लिस्ट जारी क चुकल बा. बहुते नाम दुनू लिस्ट में शामिल बा. बाकिर चुनाव आयोग अगर फरियवता ना कर सकल त दुनू गोल के उमीदवार अलगा होखे के पड़ी.\nबाप बेटा के ऱगड़ा में महतारी-बेटा अझूरा गइल बाड़ें. बेटा त सगरी पचड़ा छोड़ विदेश में मस्ती करत बाड़ें बाकि कांग्रेस के सगरी उमीद गठबन्हन प टिकल बा. अगर कवनो गोल से गठजोड़ ना हो सकल त देहे हरदी लागे के उमीदो ना रही ओकरा.\nभाजपा के सूची अबहियों विचार का लेवल प बा. खिचड़ी के पहिले लिस्ट जारियो ना होखी काहे कि हिन्दू संस्कार खरमास में कवनो शुभ काम ना करे.\nTags: कांग्रेस, भाजपा, मायावती, यूपी चुनाव. बसपा


लोफर सुपर हिट हो गइल – Anjoria\n“भोजपुरिया डॉन” के मिलल शानदार सफलता का बाद निर्देशक रवि सिन्हा के नयको निर्देशित फिल्म “लोफर” सुपर हिट हो गइल बा. एह फिल्म में निरहुआ, मोनालिसा, आ पाखी हेगडे के खास भूमिका बा. भोजपुरी सुपर स्टार दिनेश लाल यादव निरहुआ के मजगर एक्शन सीन, लाजवाब कामेडी, आ लहरदार रोमांस भीड़ के सिनेमा हॉल खींच ले आवत बा. अक्षत फिल्म इन्टरनेशनल का बैनर में मोनिका सिन्हा के बनावल एह फिल्म में गाँव देहात के बात कइल गइल बा. निरहुआ के डबल रोल बा. गीत विनय बिहारी, प्यारेलाल कवि, आ श्याम देहाती के, संगीत राजेश रजनीश के बा. बतावे लायक बा कि धर्मेन्द्र अभिनीत हिन्दी फिल्म “लोफर” अस धूम मचवले रहे कि ओकरा बाद कई गो हीरो ओह रोल के कइलन. जइसे कि अनिल कपूर आ मिथुन चक्रवर्ती. अब भोजपुरीओ में “लोफर” बन गइल आ एह लोफरन में निरहुओ के नाम जुड़ गइल बा.


सारण गौरव सम्मान से सम्मानित भइले चुन्नू सिंगापुरी – Anjoria\nपिछला दिने बिहार के छपरा शहर में आयोजित सारण गौरव सम्मान महोत्सव में सिंगापुर के नेशनल सीनियर हाकी खिलाडी, नेशनल एथिलिट, सफल व्यवसायी, राकस्टार, सिंगर, आ भोजपुरी फिल्म अभिनेता चुन्नू सिंगापुरी के सारण गौरव सम्मान से सम्मानित कइल गइल. ई सम्मान उनुका के सिंगापुरवासी होखला क बावजूद भोजपुरी भाषा, कला-संस्कृत, पारम्परिक गीत नृत्य आ भोजपुरी संस्कार के आत्मसात कइला क चलते दिहल गइल.\nसिंगापुर में पलाइल पोसाइल चुन्नू सिंगापुरी यूपी के देवरिया जिला के हउवें जहाँ से उनुकर दादा सिंगापुर गइल रहलें आ फेर ओहिजे रच बस गइले. चुन्नू बाबू के पिता सफल व्यवसायी रहले आ हमेशा अपना गाँवे आवत जात रहले. साथही आवत चुन्नू के भोजपुरी संस्कार से लगाव हो गइल आ ऊ एहिजा के रीति-रिवाज, परम्परा, कला, संस्कृत के आत्मसात करत गइले. भोजपुरिया नृत्य के सगरी विधा जइसे के अहिरउआ, धोबियउआ, पसियउआ, कहरउआ वगैरह सीखल चुन्नू सिंगापुर के राधा कृष्णा मंदिर में हर अतवार के एह नृत्यन के पेश करत रहेले. चुन्नू बाबू सिंगापुर में भोजपुरी आर्गेनाइजेशन बनवले बाड़न जवना के संरक्षक चाईनीज मूल के के॰ एस॰ टेंग हउवें जे सिंगापुर आ मलेशिया के हाकी टीम के कोचो हउवें.


जीएसटी बिल जदी अभी पास हो जाए त का होई\nजीएसटी बिल के मकसद आर्थिक विकास दर के बढ़ावल बा। एकर सीधा मकसद कवनो समान प केंद्रीय अवुरी राज्य स्तर के अलग-अलग टैक्स के जगह एक राष्ट्रीय बिक्री कर लगावल बा।\nसंसद के मानसून सत्र शुरू हो गईल। सरकार के कोशिश बा कि पछिला मानसून सत्र नीहन अबकियों बेर कांग्रेस के अगुवाई में शोर-गुल के भेट मत चढ़ जाए।\nदेश के सबसे बड़ टैक्स सुधार मानल जाए वाला 'वस्तु एवं सेवा कर विधेयक' के लोकसभा पहिलही पारित क चुकल बिया।\nबिक्री कर के ए ढांचा (जीएसटी) के मूल रूप से साल 2011 में कांग्रेस के अगुवाई वाली यूपीए सरकार पेश कईले रहे। तब एकरा खिलाफ आज के केंद्र सरकार चलावे वाली भाजपा रहे।\nबड़ा अचरज के बात बा कि एक समय ए बिल के विरोध करेवाली पार्टी आज एकरा के कवनो कीमत प पास करावल चाहतिया। हालांकि, कांग्रेस एह बिल के विरोध में नईखे, उ अलग-अलग मौका प साफ क चुकल बिया कि जदी मोदी सरकार ए बिल के पेश करी त पार्टी ओकरा के पास करावे में पूरा सहयोग करी, बशर्ते सरकार ओकरा आपत्ति के महत्व देवे।\nलोकसभा में पहिलही पारित हो चुकल 'वस्तु एवं सेवा कर विधेयक' के दुनों सदन में पारित होखल जरूरी बा। संगही, ए बिल के लागू होखे से पहिले, देश के कम से कम आधा राज्य के विधानसभा से मंजूरी हासिल कईल तक जरूरी बा।\nचूंकि जीएसटी लागू होखे से टैक्स चोरी कम हो जाई अवुरी टैक्स के उगाही बढ़ जायी, जवना के चलते देश के विकास दर 1 प्रतिशत से2प्रतिशत तक बढ़ जाई। चुकी एकर ढांचा पारदर्शी बा एहसे टैक्स दर में जारी कमी-बेसी दूर हो जाई, जेकरा चलते टैक्स से जुडल विवाद कम हो जाई।\nजीएसटी के लागू हो गईला के बाद कई प्रकार के टैक्स कानून अवुरी नियम से मुक्ति मिल जाई, संगही सब कुछ ऑनलाइन होखे से एकरा के जामा कईल आसान हो जाई।\nवर्तमान में लागेवाला बिक्री कर (वैट), सेवा कर, उत्पाद शुल्क समेत अलग-अलग प्रकार के टैक्स के हटा के जीएसटी लागू कईल जाई जेकरा से कवनो उत्पाद प एक दर से पूरा देश में टैक्स लागी। अयीसन भईल त देश के कवनो कोना में कवनो चीज़ के दाम लगभग एक बराबर हो जाई।\nए कर प्रणाली के लागू होखला के बाद चुंगी, केंद्रीय बिक्री कर (सीएसटी), अवुरी वैट निहन सभ टैक्स खत्म हो जाई।\nजीएसटी के लागू होखे से पहिले देश के लगभग सभ राज्य सरकार चिंता में बिया। सबसे बड़का सवाल बा कि जब राज्य के ओर से लागे वाला सभ टैक्स खतम हो जाई, त ओकरा भीरी राज्य के चलावे खाती पईसा काहां से आई?\nएकरो से बड़ सवाल बा कि जवन नुकसान होई ओकर भरपाई काहाँ से होई? एगो अवुरी सवाल बा कि कवना फॉर्मूला से केंद्र सरकार ए टैक्स के उगाही में से राज्य के हिस्सा दिही?\nराज्य के चिंता बा कि टैक्स प से ओकर नियंत्रण एकदम खतम हो जाई, राज्य अपना मन से कवनो चीज़ प टैक्स घटावे अवुरी बढ़ावे ना पईहे। राज्य सरकार के मांग बा कि, केंद्र सरकार ए सभ सवाल के जवाब देवे, संगही राज्य के भरोसा देवे कि ओकरा एक-एक पईसा खातिर केंद्र सरकार के सोझा हाथ ना पसारे के परी।\nFirst Update: 18 July, 2016 02:08 PM


पोर्ट लुइस, अगस्त 18 (वार्ता). तीन दिन चले वाला 11 वां विश्व हिन्दी सम्मेलन के आजु शनिचर का दिने मारीशस के पैलेस में स्वामी विवेकानन्द अंतर्राष्ट्रीय सभागार में शुरुआत हो गइल. ई मारीशस सरकार का सहयोग से भारत के विदेश मंत्रालत का आयोजित ई सम्मेलन सोमार के खतम होखी. पिछला सम्मेलन सितम्बर 2015 में भोपाल में भइल रहुवे.\nसम्मेलन के खास विषयवस्तु बा – “हिन्दी विश्व आ भारतीय संस्कृति”. एगो कवि सम्मेलनो होखे वाला बा एह सम्मेलन में जवना के भारते के संस्कति संबंध परिषद आयोजित करी. भारत आ दुनिया भऱ के हिन्दी साहित्यकारन के सम्मानो होखे वाला बा.\nविश्व हिंदी सम्मेलन शुरु होखे से पहिले के साँझ काल्हु गंगा आरती कइल गइल. एह गंगा आरती के आयोजन मॉरिशस के दक्खिन में मौजूद सबले बड़हन आ मशहूर गंगा तालाब का किनारे कइल गइल.\nगंगा आरती से पहिले भारत के प्रधानमंत्री रह चुकल अटल बिहारी वाजपेयी के श्रद्धांजलि देत हनुमान चालीसा के पाठ कइल गइल. बाद में रामायण केंद्र में तुलसी जयंती के आयोजनो भइल.


बतकुच्चन – १२ – Anjoria\nमई 24, 2011 बतकुच्चन\nतेरह तारीख के चुनाव परिणाम सुनत एगो बाति दिमाग में घूमे लागल. बंगाल में दीदी जीत गइली, तमिलनाडु में अम्मा. राजनीति में सत्ता के गलियारन तक पहुँचे वाला लोग में कबो कवनो भउजी आइल होखसु से याद नइखे आवत. पिछला हफ्ता बात त पहुँचा, पहुँची, पहुँचल के करे के वादा कइले रहीं बाकिर बाति पर टिकल रहि जाव त भला बतकुच्चन कइसन. आजु भउजी के बात बेसी जरुरी लागल एहसे भउजीए में अझुरा गइनी. हँ, त बात होत रहुवे सत्ता के गलियारा में चहुँपे वाला लोग दीदी हो सकेला, अम्मा हो सकेला बाकिर भउजाई ना, से काहे ? जबकि भउजी शब्द में महतारी जइसन आदर आ प्रेमिका जइसन अपनापन दुनु मिल जाले. आम बोलचालो में देखीले कि लोग कवनो औरत के भाभी त बड़ा आराम से कहि देला बाकिर उहे आदमी ओही महिला के भउजी ना कहे.\nसवाल उठल स्वाभाविक बा कि अइसन काहे ? कहीं एह चलते त ना कि भाभी में औपचारिकता वाली ध्वनि झलकेला जबकि भउजी में कहीं ना कहीं अपनापन, स्नेह वाली भावना. आ शायद एही चलते भउजी शब्द बोलचाल में कम होत चल गइल आ भाभी बढ़त गइली. फेर सोचनी कि भाभी का साथे जी जोड़ला बिना आदरसूचक ना बन पावे जबकि भउजी में जी हमेशा से जुड़ल बा. आ बात जब भउजी के चलत बा त इहो बता दिहल सही लागत बा कि बड़ भाई के पत्नी के भउजी भा भउजाई आ छोट भाई के पत्नी के भवे भा भवह कहल जाला. आ एही भ धातु से बनल पार्टी भाजपा से हमार निहोरा बा कि सुषमा स्वराज के अगर सुषमा भउजी का रुप में सामने ले आवल जाव त शायद नवहियन के पार्टी से जोड़े में सुविधा होखी.\nअलग बाति बा कि भाजपा हर बात का तरह एहू बाति के निर्देश संघ मुख्यालय से मँगवावे में लाग जाई आ जब ले निर्देश आई तब ले कहीं बहुते देर मत हो जाव. एगारह बीते आ चौदह आवे में देरिये कतना लागे के बा.


चिन्ता में झटकल जात एह देश के राजनीतिक जमात (बतकुच्चन – ११८) – Anjoria\nJul 17, 2013 बतकुच्चन\nबरखा के मौसम बा. झटास झटहा जस लागे लागत बा. बरखा के पानी के बौझार जब हवा के झोंका से उड़ के एने ओने आवेला त ओकरा के झटास कहल जाला. . झटास संगे आइल पानी के बूंद कबो कबो चोट जइसन लागेला बुझाला कि केहु झटहा चला के मारत बा. झटहा छोट छड़ी के कहल जाला आ ओकरा के फेंक फेंक के गाछ पर फरल फल तूड़ल जाला. आ एही से बन गइल झटहेरल. कवनो गाछ के पूरा झार लिहल जाव त कहल जाला कि पूरा झटहेर दिहल गइल बा. ठीक ओही तरह जइसे देश में सेकूलरिज्म का झटहा से वोट के गाछ झटहेरल जात रहेला. नक्सली आ आतंकी केहू के घेर के मार देसु त केहु बोले वाला ना होला बाकिर अगर कवनो नक्सली भा आतंकी के पुलिस मार देव त चारो ओर से कुकुरबझाँव होखे लागेला. पता ना कतना मानवाधिकारी आ सेकूलर वक्ता बरखा में निकलल ढेबुसा बेंगन का तरह चिल्लाए लागेलें. लागेला कि एह देश में अधिकार बा त बस आतंकी आ नक्सलियने के. आ एही चिन्ता में एह देश के बड़हन राजनीतिक जमात झटकल जात बा आ अइसन चिंता जता जता के वोट झटकले जात बा. अब झटकल के चरचा आ गइल त बता दिहल जरूरी बा कि झटकल के तीन गो माने होला. एगो माने होला जब केहू के बुड़बक बना के भा जबरिया ओकर कवनो चीझु ले लिहल जाव. दुसरका माने होला तेज चलल. तनी झटकाहे चलऽ देरी होत बा. अब अतना त झटकल आवत बानी अउर कतना झटकीं? आ तिसरका माने होला जब आदमी कवनो चिंता भा बेमारी से दुबरा जाव, कमजोर लउके लागे. कहल जाला कि फलनवा बेमारी से झटकल बा ना त अतना दुबर कमजोर ना लागत रहे. अब उत्तराखंड में अतना बड़ तबाही आइल. हजारन लोग मर गइल. पता ना कई सैकड़ा लाश एही तरह सड़ गइली सँ आ ओकनी के अंतिम संस्कार ले ना हो पावल. तनी सोचीं कि अगर अइसने कवनो दोसर दुर्घटना दोसर धार्मिक जमात का संगे भइल रहीत त कतना चिल्ल पों मचल रहीत. मुआविजा के बरखा होखे लागीत. बाकिर एह घटना में मुआविजा त दूर के बात कतना दिन ले हजारन लोग भूखे पियासल तड़पत रह गइल बाकिर कवनो सहायता ना चहुँपावल जा सकल. का एह देश के बहुसंख्यक जमात के चिंता केहु के नइखे? का ओकर काम खाली झटहा झेले के बा, झटहेराए के बा ? का ओकरा खातिर केहु झटकल ना लउकी ?


बजलऽ ए शंख बाकिर बाबा जी के पदा के (बतकुच्चन – १११) – Anjoria\nMay 25, 2013 बतकुच्चन\nतीन गो कहाउत आ तीन गो चोर के कहानी. सोचत बानी कि पहिले कहनिए कह सुनाईं छोट क के. एगो गाँव में चोरी भइल, तीन गो चोर पकड़इले. राजा के जमाना रहे राजा का दरबार में पेशी भइल. राजा तीनो के बारे में जानकारी लिहलें. फेर पहिलका से कहलें, जाई महाराज, रउरो रहनी एह चोरी में! दोसरका के गाँव के चौक पर सात कोड़ा मारे के आदेश दिहलन आ तिसरका से कहलन कि, हमरा बुझात नइखे कि तोरा के कवन सजाय दीं. आ फेर अपना सिपाहियन से कहलें कि एकर माथ मूड़ के, मुँह पर करीखा पोत के, गदहा पर बइठा के जूता मारत भर गाँव घुमावल जाव. दरबारी हरान परेशान कि अतना न्यायी राजा से अइसन अन्याय कइसे होखत बा. एगो दरबारी हिम्मत क के कहलसि कि, ई त अन्याय होखत बा हुजूर. एकही अपराध में तीन तरह के सजाय! राजा सकार लिहलन कि हँ अन्याय त हो गइल. लागत बा कि पहिलका के कुछ अधिका सजाय दे दिहनी. दरबारी हरान रह गइलें बाकिर फेर केहु कुछ कहल ना. अगिला दिने पता चलल कि पहिलका जहर खा के जान दे दिहलसि. दोसरका कोड़ा खा के गाँव छोड़ दिहलसि. आ तिसरका? तिसरका के जब भर गाँव घुमावल जात रहल त अपना घर का सोझा से गुजरत घरी अपना मेहरारू के आवाज लगवलसि कि, खाना परोस के रखीहे, बस दूइए गो घर बाकी रह गइल बा.\nअब हम एह बात के संदर्भ ना बताएब कि काहे एह कहानी के कहनी. रउरा सभे समुझदार हईं असल बात बूझिए जाएब. से अब चलीं ओह कहाउतन पर. बजलऽ ए शंख बाकिर बाबा जी के पदा के. पियजवो खइनी, जूतवो खइनी आ रुपियवो देबे पड़ल. आ तिसरका कहाउत ह कि जे ढेर चालाक बनेला से तीन जगह मखेला. ई तीनो कहाउत अलग अलग हालात में इस्तेमाल होखेला बाकिर तीनों मे बहुते कुछ एक जइसन बा. अगर शंख आसानी से बाज गइल रहीत, पहिलहीं लेहन चुका दिहले रहतीं, आ ढेर चालबाजी ना कइले रहतीं त तीन जगह मखे के ना पड़ीत. अगर कवनो काम होखे से पहिले करे वाला के अतना हरा थका देव कि ओकर हवा निकल जाव त कहल जाला कि पदा दिहलसि ई काम. लइकाईं मे खेले वाला खेलन में हारे वाला गईंया पादत रहे, ओकरा आपन हार सकारत मिले वाला सजा भुगते पड़त रहे. पियजवा वाला कहाउतो का पाछा एगो छोट कहानी बा. मालिक अपना कर्जदार से बारह रुपिया के करजा वसूले खातिर ओकरा के तीन गो रास्ता बतवलें. या त बारह गो पियाज खा ले, या बारह जूता के मार सहि ले, ना त बारह गो रुपियवा दे दे. कर्जदार सोचलसि कि पियजवे खा लिहल जाव. चउथा पँचवा खात बाप बाप कर गइल त कहलसि कि मालिक जूतवे मार लीं. जूता पड़े लागत त पाँच सात जूता खात देह जवाब दे दिहलसि आ अंटी में से खोल के रुपियवा चुका दिहलसि. अइसहीं जरूरत से बेसी चालाक बने वाला के गोड़ में गंदा लाग जाव त ऊ अंगुरी से छू के देखी.आ फेर ओतनो से संतोष ना होखी त ओकरा के नाक से सूँघ के देखी. हम समुझत बानीं कि आजु के बतकुच्चन में शब्द के त ना बाकिर कुछ कहाउतन से रउरा सभे के परिचय जरूर करा दिहनीं आ बतकुच्चन के मूल मकसद इहे ह.\nसंसद चले भा ना, मंत्री इस्तीफा देस भा ना, एह से हमरा का मतलब? बाकिर गाँव के खेतिहर लोग बढ़िया से जानेला कि, का बरखा जब कृषि सुखानी? जब सब फजीहत होइए गइल त, नारी मुई घर संपति नासी, माथ मुड़ाय भए सन्यासी, बनला के का जरूरत?


तनी हट-हटा के …. – Anjoria\nAug 24, 2014 पत्रिका, पाती, भोजपुरी\nबचपन से आजु ले पिताजी के भोजपुरी-भोजपुरी रटत देखत अइलीं. ऊ आजु ले ना थकलन, बाकिर हमनी का जरूर घबड़ा गइली जा. भोजपुरी के पहिचान, ओकरा प्रसार आ विकास के बात-बखान सुनत हम बलिया से आके दिल्ली रहे लगनी बाकि आजु ले हमके ई ना बुझाइल कि कवि, साहित्यकार आ समीक्सक लोग एगो ‘खास गोलाई’ (फिक्स सर्किल) में काहें घूमेला? ई साँच बा कि भोजपुरी अपना खास मौलिकता आ सहजता का कारण बोले-बतियावे में आपन विशेष पहिचान बनवले बिया, ऊ मजबूतो भइल बिया. बाकि गौर करीं त पता चली कि आज का स्थिति आ माहौल में भोजपुरी एगो ‘अजबे दशा’ में पहुँचल जात बिया. एह ‘अजबे दशा’ भा ‘अजबे स्थिति’ का बारे में जेतने भोजपुरिजा लोगन से पूछल-जानल जाव, ऊ ओतना तरह के बिचार आ तर्क देत भेंटा जाई. कुछ लोग इतिहास, कुछ वर्तमान, कुछ भविष्यो का बारे में आपन राय देत नजर आई लोग. एह तरह से कवनो एगो सामूहिक कोशिश खातिर राह ना बनि पाई. आज हमहूँ त एकरा बारे में एगो वैचारिक-पोटली बन्हले एह पन्ना के सियाही से रँग रहल बानी. त काहे ना हमनी का सब केहू तनी हट-हटा के सोचल-समझल आ चलल जाव?\nभोजपुरी का नाँव पर खाली कुछ गावे-बजावे वाला, संस्था चलावे वाला आ सहित्यकार लोगन का क्रियाशीलता से काम ना चली. लगभग पचहत्तर पर्सेंट भोजपुरिया लइका, प्रोफेशनल क्लास, नोकरी-पेशा वाला युवा वर्ग के त ई पते नइखे कि भोजपुरी में कुछ लिखलो-पढ़ल जाता आ अपना एह भाषा के पढ़े-पढ़ावे वाला साहित्यो बा. ढेर लोग त आजुओ इहे बूझत बा कि भोजपुरी एगो बोली हऽ आ ओकरा के यूपी, बिहार, मध्यप्रदेश में बोलल जाला. राह में केहू भोजपुरी बोलत-बतियावत मिल जाव त इहे समझी कि ई अपने ओर के हउवन, चलऽ अपनापन मिली, मनसायन रही भा कम से कम राह में सुविस्ता रही, बस! आज एकरा से आगा बढ़ि के बूझे-बूझावे खातिर कुछ पहल कइला क जरूरत बा. पहिला पहल साहित्यिक लोग करे त नीक होई. कई बेर से बलिया-गाजीपुर-बनारस आवत-जात सबकर बात-व्यवहार समझत हमार निजी समझ इहे कहत बा कि जबले बोलले-बतियवले लेखा, भोजपुरी लिखला-पढ़ला के गति तेज ना होई त आपन पहिचान, आ बड़प्पन देखवला से कुछ नइखे होखे-जाए के. साहित्यिक, समाजसेवी आ बुद्धिजीवी भोजपुरिहा लोगन के बोलले-बतियवला नियर आपन लिखलो-पढ़ला के युवा वर्ग मे रचावे बसवे खातिर पूरा जोर लगावे के पड़ी.\nयुवा वर्ग पर कई किसिम के बोझ बा. पढ़ाई, कैरियर, जाॅब, प्रोफेशन, स्टेटस, भरन-पोसन, प्रतिस्पर्धा में बनल रहल आ सबका संँग-सँग भोजपुरियो संस्कृति में बनल रहल. स्कूल कालेज सभा समारोह आ सोसाइटी फंक्शन में भोजपुरी भासा के लोप त होते बा, संचार साधन जइसे इन्टरनेट ह्वाट्सएप. फेसबुक. ट्विटर आदि में भोजपुरी कन्टेन्ट के कमी लउकत बा. भा कहीं कि विषयवस्तुओ त बाटे बाकिर प्रसार बढ़ावे में भारी कमी बा. एही तरह जवन आज लिखल-पढ़ल आ गुनल जाता ओकरा के ‘आडियो-वोडियो’ प्रारूप मे अधिका से अधिका बढ़वला के जरूरत बा.\nअक्सर हम देखेनी कि जहाँ चार गो समाजसेवी भा बुद्धिजीवी साहित्यकार लोग लउकेला कैसेट आ भोजपुरी सिनेमा वाला छिछिल फूहड़पन के गरियावत लउकेला. भाई जवन बाजार में आई भा परोसल जाई ऊहे न लोग देखी-जानी!. एमे दखल देबे खातिर बुद्धिजीवी, समाजसेवी आ साहित्यिक समझदार लोगन के कूदे आ कुछ पाजिटिव काम करे के पड़ी. अगर आज एह विषय पर एगो बइठकी बोला दिहल जाव त पता चली कि लोग एह टापिक पर अतना बोल दी, आतना ढकच दी कि टापिके बन्न हो जाई. बात कहला ले ढेर कइला के बा, कुछ कइले से रास्ता बनी. हम अपना जवानी के बीसन साल पार करत बानी एही आशा में कि साहित्यकार आ संस्था वाला लोग एह दिसाईं बहुत काम कर रहल बा, पत्र पत्रिका निकाल रहल बा, जरूर आगा कुछ ना कुछ होई. बाकिर साँच इहे बा कि खाली प्रसार विहीन प्रिन्ट मीडिया का बदउलत हमनी का पुरनकी जगहा से तनिकि भर आहा घुसुकल बानी जा, एसे ढेर ना. आजुओ ज्यादातर लोग ओही पुरान ढंग-ढर्रा आ सोच पर काम कर रहल बा, भा सेवा कर रहल बा जवना से उ लक्ष्य नइखे भेंटा पावत, जवन अबले भेंटाइ गइल चाहत रहे.\nहमरा कुछ हट-हटा के सोचे के आदत बा आ हट हटा के करे के कोशिश. बाकिर एह कोशिश आ कहला-सुनला में कुछ ना कुछ अइसनो छुवे क, उदबेगे क कोशिश करब जवन दुखइबो करी. बाकिर जब धीरे-धीरे सही होखे लागी, त बदलाव भा हलुक-पातर परिवर्तन का बाद सहज आ अनुकूल लागी. कुछ अइसन लक्ष्य पर काम कइल जरूरी बा जवना से भोजपुरी ओह सब वर्ग से जुड़ जाव…. बड़-छोट, ब्यूरोक्रेट, अफसर, प्राइवेट सेक्टर, मध्यवर्गी समाज, आईटी सेक्टर, फैक्टरी, दुकान, कम्पनी चाहे लाला के दोकान, बूढ़-पुरान, लइका-लइकी, मेहरारू सभे भोजपुरी सुने, देखे पढ़े आ लिखे लागे. एकरा खातिर स्वंयसेवी हर बड़ शहर में वालन्टियर भाव से काम करे के पड़ी. नाम, सम्मान, पद, पुरस्कार के लालच छोड़ि के अपना भाषा खातिर सेवापरक भाव लेके व्यक्तिगत प्रतिबद्धता, कमिटमेंट, का साथ कुछ शुरू करे के पड़ी. हमरा कवनो मान-सम्मान, पदवी-पुरस्कार के लालसा नइखे ना लिखास-छपास के भूखि बा. एगो चिनगारी जरूर बा भितरी, जवन कुछ अच्छा करे के जज्बा-जोश जगावत बा. एह कालम का जरिए, रउरा जइसन कइ लोगन से संबाद आ मिलला क जरूरत पड़ी एह अपेक्षा का साथ एह अंक में बस अतने….!\n(भोजपुरी दिशा बोध के पत्रिका ‘पाती’ के सितम्बर-दिसम्बर अंक से साभार)\nप्रगत द्विवेदी सांख्यिकी में परास्नातक हउवन | द सरफेसेज आ द प्लाइ रिपोर्टर नांव के दू गो मैगजीन निकालेलन बिजिनेस मीडिया में वास्तु आ वुड प्रोडक्ट का साथ इन्टीरियर डिजाइन प्रोडक्ट के अच्छा जानकारी बा! भोजपुरी से उनकर लगाव सुरुवाते से रहल बा, आजुअो ऊ भोजपुरी बोलला का साथ, भोजपुरी में लिखल पढल करेलन!


टटका खबर : 8 अक्टूबर 2014, बुध – टटका खबर\nसमाजवादी पार्टी अपना परिवार के मुखिया मुलायम सिंह के फेरू तीन बरीस ला अध्यक्ष ‘चुन’ लिहलसि. जब से पार्टी बनल बा तबे से मुलायम सिंह ओकर अध्यक्ष बाड़े.\nसमाजवादी पार्टी के राष्ट्रीय अधिवेशन में जदयू अध्यक्ष शरदो यादव हाजिर रहले. उनुका के खास मेहमान का तरह बोलावल गइल रहुवे.\nगाँधी मैदान पर विजया दशमी का दिने भइल भगदड़ का बारे में सुनवाई करे वाला कमिटी का सोझा आजु सोलह गो पीड़ित परिवार आपन बयान दर्ज करवले. ओह दिन के जिलाधिकारी आ पुलिस अधीक्षको के बयान दर्ज कइल जाई.\nकुँवर सिंह विश्वविद्यालय के स्नातक तिसरका साल के परीक्षा के प्रवेश पत्र आजु कर्मचारियन का हड़ताल का चलते ना मिल पवला पर नाराज परीक्षार्थी जम के बवाल कइले.\nचन्द्रग्रहण के सूतक का चलते आजु देश भर के मंदिरन के कपाट बंद रहल आ साँझ बेरा ग्रहण खतम भइला का बाद पूजा अर्चना क के मंदिरन के कपाट खुलल.\nपटना गाँधी मैदान पर दशहरा का दिने भइल हादसा खातिर राज्य सरकार आ प्रशासन के आपराधिक लापरवाही के जिम्मेवार ठहरावत वामदल आजु पटना में विरोध मार्च निकलले.\nसिवान जिला के एम एच नगर थाना के पसिवर गांव से आज सबेरे एगो नवही के लाश बरामद भइल बा. एगो दोसरा घटना में बोहटा नदी में नहाए गइल एगो लड़िका डूब गइल.\nगांधी मैदान में भइल भगदड़ का बाद से पांच लोग अबहियोें नापाता बाड़े आ ओह लोग के परिवार के लोग दर दर भटकत बा ओह लोग के खोजे में.\nवाराणसी में अगिला महीना संस्कृत भाषा के दशा आ दिशा पर विचार करे खातिर संस्कृत संसद बोलावल जाई.\nचन्दौली के सैयदराजा इलाका में दू फरीक का आपसी झगड़ा में एक आदमी के जान चल गइल आ दू जने घवाहिल हो गइले.\nभूटान नरेश जिनमे खेसर नामग्याल वांगचुक तीन दिन के यात्रा पर आज धार्मिक नगरी वाराणसी पहुंचले. वाराणसी से पहिले भूटान नरेश तीन दिन ले बिहार के यात्रा पर रहले ह.\nवाराणसी के मिर्जामुराद इलाका में सीनियर छात्रन के तंग कइला से आजिज आ के बीटेक अन्तिम वर्ष के एगो छात्र काल्हु रात फांसी लगाके जान दे दिहलसि.\nवाराणसी के रोहनिया में काल्हु रात ट्रैक्टर से कचरा के मोटरसाइकिल सवार दू गो छात्रन के मौत हो गइल आ तिसरका घवाहिल हो गइल.\nTags: Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान


टटका खबर, (शनिचर, 14 मार्च 2015) – टटका खबर\nMar 14, 2015 News in Bhojpuri, छपरा, टटका खबर, भोजपुरी गायक, विकास राय, श्रीलंका, सासाराम\nश्रीलंका यात्रा पर गइल पीएम नरेन्द्र मोदी दुनू देश का बीच आर्थिक आ सुरक्षा के सहयोग के अउरी बरियार बनावे पर जोर दिहलन आ कहलन कि भारत श्रीलंका के हरसंभव मदद करे के तउइयार बा. श्रीलंका में मोदी के शानदार स्वागत भइल बा. पिछला 28 साल में भारत के कवनो प्रधानमंत्री पहिला बेर दुतरफा बातचीत ला श्रीलंका गइल बाड़न. सार्क के बइठक खातिर भइल यात्रा एहमें नइखे शामिल.\nपाकिस्तान के एगो अदालत मुंबई हमला के मुख्य आरोपी जकीउर रहमान लखवी के जमानत दे दिहलसि. एकरा बाद भारत सरकार पाकिस्तान के राजदूत के बोला के आपन विरोध जतवले बिया.\nकेरल में विधानसभा के भीतर आ बाहर होखत कड़ा विरोध का बीच बजट पेश क दिहलन वित्‍तमंत्री के एम मणि. उनुका पर मदिरालय चलाए वालन से एक करोड़ रुपिया घूस लेबे के आरोप लगावल गइल बा. विधानसभा में तोड़फोड़ भइल आ माईक वगैरह उखाड़ के फेंक दिहल गइल.\nबियफे का बढ़त का बाद शुक का दिने शेयर बाजार में बिकवालन के जोर चलल आ सेंसेक्स 427 अंक आ निफ्टी 128 अंक भहरा के बंद भइल. रूपयो में डॉलर का मुकाबले 47 पइसा के बड़हन गिरावट दर्ज भइल आ एक डॉलर 62 रूपिया 97 पइसा के हो गइल.\nविश्‍व कप क्रिकेट में इंग्‍लैंड डकवर्थ लुइस नियम का सहारे अफगानिस्‍तान के नौ विकेट से हरा दिहलसि. दोसर मैच में न्‍यूजीलैंड तीन विकेट से बांग्‍लादेश के हरा दिहलसि. अब क्वार्टर फाइनल में भारत के मुकाबला बांगला देश से होखे के संभावना बन गइल बा.\nशनिचर का दिने ऑकलैंड में भारत के मुकाबला जिम्‍बाब्‍वे से होखी. भारत एह मैच में आपन लगातार दसवाँ जीत दर्ज करे खातिर उतरी. दोसर मैच में ऑस्‍ट्रेलिया के मुकाबला स्‍कॉटलैंड से होखी.\nछपरा-बनियापुर हाइवे पर बनियापुर बाजार का नियरा एगो सूमो के टक्कर से बाइक सवार आइटीबीपी के जवान के मौत शुक का दिने ठाँवे पर हो गइल. सूमो वाला गाड़ी ले के भाग निकलल. बतावल जात बा कि हरिहरपुर गाँव के विशाल कुमार अपमा महतारी संगे मोटरसाइकिल से जात रहलन जब सूमो उनका के धक्का मारत भाग गइल. गिरते विशाल के मौत ओहिजे हो गइल जब कि माई के हाल अब तब के बनल बा.\nसासाराम जिला के डेहरी इलाका के लाला कॉलोनी में एगो भोजपुरी गायक विकास राय बियफे रात में अपना परिवार के पांच बेकत का साथे सल्फाश खाके जान दे दिहलन. एह घटना के पता शुक का दिने भइल. पाँच आदमी के मौत हो गइल बा आ विकास के छोट भाई के इलाज चलत बा. मरे वालन में विकास, विकास के बाबूजी, माई, बहिन आ एगो भाई शामिल बाड़े. दिनारा इलाका के पोहपी गाँव के विकास एलबम रिलीज करावे ला आपन घर जमीन बेच के लाला कालोनी में रहत रहले. अब बेहोश भाई के होश आ जाव त पता चले कि कवना कारण से सभे जहर खा के जान दिहल.


वेब म्यूजिक के मकसद ह लोग के पसंद के खयाल राखल – कुमार गौतम – Anjoria\nऊ नवजवान हउवें, कविता प्रेमी हउवे आ संगीत के नस के समझहुँ वाला. बात होखत बा संगीत कंपनी वेब के मालिक कुमार गौतम के. बिहार के मुजफ्फरपुर में बचपन बितावे वाला कूमार गौतम जानल मानल निर्माता आ वितरक डा. सुनील संगे मिल के बतौर को-प्रोड्यूसर बनावे जात बाड़न ‘जीवन युद्ध’ नाम के फिलिम. जाहिर बा कि एह जोड़ी से भोजपुरी सिनेमा के नया दिशा मिली. अपना फिलिम ‘रंग ली चुनरिया तोहरे नाम’ से पवन सिंह के लांच करे वाला कुमार गौतम अब ‘जीवन युद्ध’ के नायक बनवले बाड़न चर्चित गायक राकेश मिश्रा के. एहिजा पेश बा कुमार गौतम से भइल बातचीत के कुछ टुकड़ाः\nकहल जाला कि वेब म्यूजिक के कुमार गौतम जतना पत्थर तरशलें सगरी भोजपुरी संगीत जगत में बेशकीमती हो गइलें.\nहम गायकन में गायकी के जुनून देखीले. हमार टीम नया नया गायकन के प्रमोट करेले आ चाहेले कि भोजपुरी संगीत आ एलबम क दुनिया में धूम मच जाव.\nसिर्फ इहे मकसद बा, कामर्शियल कुछ ना?\nकामर्शियल मकसद त बड़ले बा. बाकिर पहिला मकसद रहेला नया नया पत्थर तराशल. तबो ई कहल गलत होखी कि हमार मकसद कामर्शियल ना ह.\nरउरा गायकन के लेके प्रयोगो करीलें?\nकरबे करीलें आ एकर बेहतर परिणामो मिलेला. स्टेज शो में सफल रहे वाला गायक हमनी के प्रयोगो में सफल होखेलें.\nआजु “वेब” के क्षेत्रीय संगीत के नम्बर वन कंपनी मानल जा ता. जाहिर बा कि एहमें आपके मेहनतो साफ लउकेला.\nहमनी का नम्बर गेम में ना रहि के देखे सुनेवालन के पसंद के खयाल राखीलें. आ एहमें हम अकेले ना, पूरा टीम मेहनत करेले.\nबाकिर “वेब” पर एगो आरोपो लागेला कि ई खाली बिहारी गायकन के प्रमोट करेले ?\nअइसन नइखे. हमनी का टैलेंट देखीलें. संगीत के प्रति समर्पण खोजीलें. बाकिर इहो सही बा कि बिहारी गायक पूरा दुनिया में कामयाब होखेलें जबकि यूपी के गायक प्रदेश से आगा ना चल पावस. मनोज तिवारी आ निरहुआ एकर अपवाद हउवें. बाकिर तबो हमनी का उत्तर प्रदेश के अनेके गायकन के प्रमोट कइले बानी.\nशम्मी कुमार सानिया, अन्नू दुबे, पवन सिंह, कलुआ आ अब राकेश मिश्रा. का कहब राकेश मिश्रा क बारे में?\nराकेश मिश्रा कमाल के गायक हउवन, पूरा बिहार में उनुका एलबमन के धूम बा. बतौर एक्टरो ऊ काम खातिर समर्पित बाड़न.\nडाक्टर सुनील जइसन बड़हन निर्माता संगे को-प्रोड्यूसर के रूप में जुड़ल बानी. का कहब डा. सुनील के बारे में?\nडाक्टर सुनील का बारे में जतनो कहाई कमे रही. ऊ निर्माता का संगही वितरको हईं आ जानीलें कि फिलिम के सफलता खातिर का चाहीं. एहीसे उनकर ‘जीवन युद्ध’ फिलिम के प्रस्ताव हम तुरते मान लिहनी. उनुकरे एगो फिलिम ‘प्रेम दिवानी’ के संगीत अतना बढ़िया लागल कि फिलिम बने से पहिलहीं ओकर म्यूजिक राइट वेब खरीद लिहलसि. एकर संगीत डा॰ सुनीले के कंपनी विजय लक्ष्मी इंटरनेशनल के बा.\nगौतम जी, आज जब भोजपुरी फिलिमन के संगीत में कवनो कंपनी रुचि नइखी लेत सं त फेर ‘प्रेम दिवानी’ के संगीत खातिर एतना दिवानगी काहे ?\nबहुते बढ़िया सवाल पूछनी, आजु के भोजपुरी फिलिमन में हिन्दी फिलिमन के संगीत दिहल जात बा, केहू मेहनत करही के नइखे चाहत. एही से संगीत कंपनी मुँह फेर लेत बाड़ी सँ. ‘प्रेम दिवानी’ के संगीत में मधुरता आ ठेठ भोजपुरियापन बा. एहीसे एकर गाना रिकार्डिंग के तुरते बाद एकर संगीत अधिकार खरीद लिहली.\nभोजपुरी संगीत जगत में रउरा मार्केटिंग नेटवर्क के बहुते तारीफ होला.\nहमनी के पूरा मार्केटिंग टीम बइठेला प्रोजेक्ट के आकलन करे खातिर. फेर उनुका के टार्गेट देके गाँव कस्बा ले चहुँपावल जाला. हमनी का छोटको डीलर के ओतने इज्जत करीला जतना बड़कन के.


टटका खबर, अतवार, २ मई – Anjoria\nमई 2, 2010 news in bhojpuri, टटका खबर\nरात में भईल बरखा से राहत मिलल\nकाल्हु राति चलल आन्ही आ ओकरा बाद भइल बरखा से गरमी से त राहत मिलल बाकिर बिजली ना रहला से सगरी राहत बेमजा हो गइल. छपरा बलिया दुनु जगहा बरखा होखे के खबर बा. हवा के वेग छपरा में बेसी रहुवे बलिया के बनिस्बत. बलिया में रात भर बिजली ना मिलल. काल्हु दिनो में उहे हालत रहुवे. बलिया के बिजली दू गो फीडर में ठीक से ना मिले. प्रशासकीय अधिकारियन वाला सिविल लाइन्स एरिया आ चेयरमैन वाला एरिया खातिर कवनो दिक्कत नइखे. खैर, आम जनता के त आदत रहेला सबकुछ बर्दाश्त करे के.\nसंसद में महँगाई के पक्ष लिहला का बाद अब ओकर आलोचना करत बाड़ी मायावती\nसंसद में जब महँगाई का खिलाफ बोले के मौका मिलल तब त साम्प्रदायिक शक्तियन के रोके के नाम पर बसपा सरकार के समर्थन कर दिहलस बाकिर अब बसपा प्रमुख मायावती २२ मई से यूपी में जनहित आन्दोलन चलावे के घोषणा कइले बाड़ी. अब समुझ में ना आवे वाली बात ई बा कि मुख्यमंत्री के जनहित आन्दोलन चलवला के का जरुरत. उनका लगे त जनहित में फैसला करे के अधिकार बड़ले बा. कहल जात बा कि एह आन्दोलन में जनता के बतलावल जाई कि महँगाई खातिर केन्द्र सरकार जिम्मेदार बिया.\nदिल्ली के दहलावे के योजना बा आतंकियन के\nअमेरिका, इंगलैण्ड, आ आस्ट्रेलिया के सरकार अपना अपना देश के नागरिकन के सलाह दिहले बाड़े कि ऊ लोग दिल्ली का भीड़ भाड़ वाला बाजारन से अलगा रहे काहे कि आतंकी दिल्ली के दहलावे के षडयन्त्र में लागल बाड़े सँ आ कहियो ई हमला हो सकेला. खुफिया विभागो के जानकारी बा कि आतंकियन के एगो जत्था दिल्ली में आ चुकल बा. बाकिर बेचारी सरकार करो त का? एह आतंकियन का देह पर ओकरा वोट बैंक के कोट पड़ल रहेला जवना के छेदे वाली गोली ओकरा लगे हइले नइखे.\nएक्टिंग में बीए डायरेक्शन में एमए\nनवहियन में फिल्म टेलीविजन के बढ़त ललक देख के कमाई के मौका देखत गुजरात के गाँधीनगर के एगो इन्स्टीट्यूट एक्टिंग में बीए आ डायरेक्शन में एम ए कोर्स के शुरुआत कइले बा. आशा पारीख, मनमोहन शेट्टी, गोविन्द निहलानी, सुधीर मिश्रा, इला अरूण जइसन लोग के नाम एऋ संस्थान से जुड़ल बतावल जात बा. पढ़ावे वालन में राजकुमार हीरानी, अनुराग कश्यप, डेविड धववन, अजीज मिर्जा, महेश भट्ट वगैरह लोग के नाम लिहल जात बा. दोसरा इंस्टीट्यूटन से फरक ई बा कि एहिजा बीए के सर्टिफिकेट मिली जवना का बाद लोग चाही त दोसरो विश्विविद्यालय से दोसरो विषय में एमए कर पाई. पहिले के इंस्टीट्यूट डिप्लोमा देबेलें जवना में ई सुविधा नइखे.\nनेता जी पुछलन कि जजे के बेटा जज काहे\nकानून मंत्री वीरप्पा मोइली एह बात से चिन्तित बाड़े कि जज आ सीनियर अधिवक्ता के बेटा लोग काहे जज बनत बा. उनका चिन्ता एह बात के बा कि प्रतिभावान छात्र न्यायपालिका में नइखन आ पावत आ एह चलते उहे लोग जज बनत बा जेकर बाप पहिले से जज बा भा कवनो सीनियर अधिवक्ता. देश में १४ गो नेशनल लॉ विश्वविद्यालय बा जबकि ९०० से बेसी लॉ कालेज जहवाँ के पढ़ल छात्रन के कवनो पूछ नइखे. काश मोइली जी कबो एहू पर चिन्ता करतन कि जवाहर के बेटी, इन्दिरा के बेटा, राजीव का बेटा, लालू के बीबी, मुलायम के बेटा, करुणानिधि के खानदान वगैरह में कवन खासियत बा जवना चलते ऊ लोग अपना अपना पार्टी में ताकतवर हो जात बा.\nकारतूस घोटाला में अधिकारियो शामिल रहलें\nसीआरपीएफ कैम्प रामपुर में सामने आइल कारतूस घोटाला के तार कैम्प के बड़को अधिकारियन से जुड़ल रहे. बिना ओह लोग का जानकारी के अतना खतरनाक घोटाला हो ना सकत रहे. पकड़ाइल आर्मोरर कहत बाड़े सँ कि असिस्टेन्ट कमाण्डेन्टो के अपना कमाई के हिस्सा देत रहलें सँ आ ओकरे कहला पर ई धंधा शुरु कइले रहलें स. पकड़ाइल सामान से तीन गो एके४७, तीन गो कार्बाइन, आ एगो एसएलआर तइयार हो सकत रहे. अब एह घोटाला से जुड़ल पाँच गो जिला में स्पेशल जाँच टीम काम पर लागल बाड़ी सँ.\nशाही इमाम कोर्ट में हाजिर ना भइलन\nचुनावी संहिता के उल्लंघन का एगो मामिला में दिल्ली के जामा मस्जिद के शाही इमाम अहमद बुखारी मुज्फ्फरनगर का कोर्ट में हाजिर ना भइलन. अब उनका के २५ जून के हाजिर होखे के कहले बाड़े मुख्य न्यायायिक मजिस्ट्रेट.\nबीएड प्रवेश परीक्षा में गड़बड़झाला\nलखनऊ विश्वविद्यालय बीएड प्रवेश परीक्षा में भइल गड़बड़झाला के आरोप प्रशासन पर लगवले बा. लिखित शासनादेश का चलते न्यूनतम अर्हता ४५ फीसदी तय कइल गइल. अब जब गड़बड़ी सामने आ गइल बा त एक लाख पैंतालिस हजार परीक्षार्थी परीक्षा ना दे पइहें. ओह लोग के फीस वापसी इम्तिहान का बादे होखी आ जे लोग इम्तिहान में बइठ जाई ओह लोग के फीस वापिस ना होखी. आ बइठी लोग एह चलते कि का पता बाद में इहे अर्हता मान्य हो जाव!\nअपराधियन के दुर्ग बनल बसपा से पाँच सौ लोग निकालबाहर\nमायावती के मुख्यमंत्री बनला का बाद बसपा के दुर्ग मान के बड़हन संख्या में बाहुबली आ किसिम किसिम के अपराधी ओह में शामिल हो गइल रहलें. अब जब सफाई अभियान शुरु भइल बा त पाँच सौ लोग के अपराधी होखे के नाम पर निकाल बाहर कर दिहल गइल बा. अबहियों बाकी अपराधियन के तलाश जारी बा आ कुछ अउर लोग निकालल जइहें.\nनया नया टीम आ विश्वकप में पहिलाबेर खेले आइल अफगानिस्तान के सात विकेट से हरा के भारत अपना विजय यात्रा के शुरुआत कर दिहलसि. दोसरका मैच में पाकिस्तानो बांगलादेश के हरा दिहलस. आज का मैच में भारत के दक्षीण अफ्रीका से भिड़न्त बा त पाकिस्तान के आस्ट्रेलिया से.\nटटका खबर, सोमार, ३ मई


फेलिन का चलते काल्हुए से बिहार में बरखा लागल बा, चार जने के मौत – टटका खबर\nबिहार मे चक्रवाती तूफान “फेलिन” का असर का चलते लगातार होखत बरखा से दू गो औरत समेत चार जने के मौत हो गइल.\nकाल्हु सबेरही से होखत बरखा आ तेज हवा का चलते राजधानी पटना के अनेके इलाकन में बिजली नइखे. कुछ जगहा से गाछो गिरला के खबत बा. पटना के सरिस्ताबाद मुहल्ला मे एगो ऊंच पंडाल तेज हवा के झोका से भस गइल.\nहाजीपुर से मिलल खबर में बतावल गइल बा कि वैशाली जिला के करताहा इलाका के घटारो गांव मे राजू साह के मकान एगो गाछ गिरला से भस गइल. एह दौरान घर में सूतल तेरह साल के बेटा अमित कुमार आ पन्द्रह साल के बेटी कंचन के दबा के मौत हो गइल. एही घटना में छत्तीस साल के रामचंद्र साह आ अठारह साल के निर्मला कुमारी घवाहिल हो गइल लोग. एह लोग के हाजीपुर सदर अस्पताल मे भरती करावल गइल बा.\nअइसहीं गोरौल इलाका के बिरौल गांव मे एगो माटी के घर भसला से पचपन साल के सरस्वती देवी के ओहिजे मौत हो गइल. तेज हवा आ बरखा का चलते वैशाली जिला मे बिजली ठप बा. अउरी कई जगहा से माटी के मकान भसे आ गाछ गिरे के खबर बा.\nसमस्तीपुर जिला के बाजितपुर गांव मे घर भसला से पचास साल के नथुनी सिंह दबा के मर गइलन.\nगोपालगंज से खबर बा कि जादोपुर थाना के मेयरिया गांव मे पाँच गो माटी के घर भस गंइल. दू जने एहसे घवाहिल होके अस्पताल में बरती करावल गइल बाड़े.\nमौसम विभाग बतावत बा कि बिहार के लगभग सगरी जिलन में बरखा होखत बा जवन कि आजुओ जारी रहे के अनेसा बा.\nकाल्हु साँझे से एहिजा बलियो में रुक रुक के लगातार बरखा होखत बा. बिजली ठप बा, इंटरनेट मुश्किल से काम करत बा.\nबक्सर जिलाके नुआंव गाँव में दुर्गापूजा पर आयोजित यज्ञशाला में आइल साधु संतन ला बनावल बाँस के झोपड़ियन में से एगो झोपड़ी काल्हु रात भस गइल जवना से ओह में सूतल एगो साधु दबा के मर गइले. पुलिस एह मामिला के जांच करत बिया.\nTags: गोपालगंज, चक्रवात, फेलिन, बक्सर, बरखा, बलिया, समस्तीपुर, हाजीपुर


बर्मिंघम, 04 अगस्त (वार्ता). भारत के जीत के तमाम उम्मीदें कप्तान विराट कोहली पर टिकल रहुवे बाकिर जइसहीं विराट पगबाधा आउट भइलन, इंग्लैंड जीत हासिल करे में अधिका समय ना लिहलसि. पहिला टेस्ट के चउथका दिने शनिचर के सबेरे का सत्र में 31 रन से जीत के इंग्लैंड पांच मैचन के सीरीज में 1-0 के बढ़त बना लिहलसि. इंग्लैंड एह जीत का साथ ही आपन 1000वां टेस्ट जीत लिहलसि.\nजीते खातिर भारत के महज 194 रन बनावे के रहुवे. आ भारतीय टीम पांच विकेट का नुकसान पर बनल 110 रन से आगे खेलल शुरू कइलसि बाकिर टीम 54.2 ओवर में 162 रन पर समेटा गइल.\nभारत के जीते के दारोमदार विराट का बल्ला पर टिकल रहुवे जे अपना पहिला पारी में 149 रन बनवले रहलें. बाकिर विराट 51 रन बनावत-बनावत आउट हो गइलें आ उनुका आउट होखला का साथही भारत के तमाम उम्मीद छितरा गइल. अपना माथ खिलाड़ियन के नाकाम बल्लेबाजी के कीमत भारत के मैच हार के चुकावे के पड़ल.\nअगर शुरु के बल्लेबाज तनिको बेहतर खेलले रहतें त जीत भारत का नामे होखीत.


कांग्रेस के दुगुना मिली, लालू पासवान अधिया होइहें – टटका खबर\nRJD to get more seats and votes\nAn opinion poll done by A.C.Neilsen and Star News shows increase of seats for JD(U)-BJP combine. They are expected to win about 170 seats, 27 more than previous election in 2005. Congress will get more than double seats while RJD-LJP combine will be reduced to half.\nई ओपिनियन पोल स्टार न्यूज चैनल खातिर ए॰सी॰नेल्सन करवले बाड़े. करीब बाइस हजार लोगन से कइल गइल एह सर्वे में इहो नतीजा निकलल बा कि अबकी जाति कवनो मुद्दा ना रही आ मतदाता जाति के ना उम्मीदवार के पार्टी के वोट दीहें जे विकास के बात करी.\nएह सर्वे में आइल नतीजा जदयू भाजपा गठबन्हन खातिर बड़हन खुश खबरी ले के आइल बा. बतावल गइल बा कि राजग के अबकी कुल २४३ सीट में १७० सीट पर जीत मिल सकेला. ओकर वोट प्रतिशतो पिछला बेर के ३६.१ फिसदी से बढ़ के ४१ फीसदी हो जाये के अनुमान बा. पिछला बेर राजग के १४३ गो सीट मिलल रहुवे आ पाँच फीसदी वोट प्रतिशत बढ़ला का बाद ओकरा २७ सीट के फायदा मिले के अनुमान लगावल गइल बा.\nदोसरा तरफ लालु पासवान के गठबन्हन के वोट फीसदी में करीब १० फीसदी गिरावट देखे के मिल रहल बा. एहमें से पाँच फीसदी राजग का तरफ झुकल बा त पाँच फीसदी कांग्रेस का तरफ.\nएहिजा ई बतावलो जरुरी बुझाता कि ओपिनियन पोल आ असली पोल में कई बेर बड़हन अन्तर मिल जाला. देखल गइल बा कि ओपिनियन पोल अकसरहाँ सत्ताधारी दल भा गठबन्हन का ओरि झुकल रहेला जबकि परिणाम दोसरा तरफ के रुझान देखा देला.


टटका खबर, अतवार, ४ अप्रैल – Anjoria\nApril 4, 2010 OmPrakash Singh खबर 0\nशिक्षा अधिकार योजना खातिर यूपी का लगे धन नइखे\nयूपी के मुख्यमंत्री मायावती प्रधानमंत्री मनमोहन सिंह के चिट्ठी भेज के कहले बाड़ी कि राज्य का लगे शिक्षा के अधिकार योजना लागू करे लायक धन नइखे. लिखले बाड़ी कि एकरा खातिर सालाना १८००० करोड़ रुपिया के इन्तजाम कइल सरकार के बूता का बाहर बा. उनकर कहनाम बा कि अगर केन्द्र एह योजना खातिर अतने बेचैन बा त ओकर पूरा खर्च के व्यवस्थो उहे करो. ई ना चली कि नीति केन्द्र बनावे आ खर्चा राज्यन का कपारे थोप दिहल जाव..\nसीबीआई के गलत इस्तेमाल से ओकरा पर भरोसा टूटल\nसीबीआई के त हमेशा से केन्द्र में सत्तारुढ़ दल अपना हित का हिसाब से इस्तेमाल करत आइल बा. कांग्रेस तनी बेसी बेहाया हो के काम करेले से एकरा सरकार में हर केन्द्रीय संस्था पार्टीहित के औजार बन के रह जाले. अब नीतीश कुमार कहत बाड़े कि लालू का खिलाफ मुकदमा में जवना तरह सीबीआई के इस्तेमाल भइल बा ओह से ओकरा पर भरोसा टूटल बा. अरे नीतीश जी सीबीआई भरोसा लायक रहल कहिया? कवनो बड़हम मुकदमा देखा दीं जवना में कवनो राजनेता का खिलाफ ऊ कवनो कार्रवाई कर पवले होखे. रउरो सरकार आई त कुछ अइसने होखी. तब कहाई कि परम्परा बा!\nजस्टिस दिनकरन के छूट्टी पर जाये के कह दिहल गइल\nसरकारी जमीन पर गलत तरीका से कब्जा करे का आरोप में बदनाम जस्टिस दिनकरन के अब छूट्टी पर जाये के कह दिहल गइल बा. उनकर प्रोन्नति त पहिलही रोक दिहल गइल रहे. उनका खिलाफ भइल कार्रवाई के कर्नाटक बार एसोसिएशन स्वागत कइले बा. अब दिल्ली हाइकोर्ट के कार्यवाहक मुख्य न्यायाधीश जस्टिस मदन बी लोकुर के कर्नाटक के मुख्य न्यायाधीश पद पर भेजल जाई.\nएगो एहसानफरामोश दोसरा पर एहसानफरामोशी के आरोप लगवलस\nअबही कांग्रेस के सांसद राजबब्बर अमिताभ बच्चन के अहसान फरामोश बतवले बाड़न. कहले बाड़न कि अमिताभ के सबसे पहिले कांग्रेसे सम्मान दिहले रहे आ अब ऊ एह बात के भुला दिहले बाड़न. आपन बात कहत घरी राजबब्बर के आपन इतिहास याद ना रहल कि उनको के मुलायम सिंह मौका दिहले रहलें बाकिर बाद में उहो अहसानफरामोशी करत कांग्रेस में चल गइलें आ आजु मुलायम के खिलाफ काम कर रहल बाड़े. एगो भोजपुरी कहावत ह कि चलनी दूसे सूप के जवना में बहत्तर छेद!\nसंयुक्त अरब अमीरात में सतरह गो हिन्दुस्तानियन के मौत के सजा से बचावे के कोशिश\nकेन्द्र सरकार ओह सतरह गो भारतीय मजदूरन के बचावे के कोशिश में लागल बिया जवना लोगन के संयुक्त अरब अमीरात में फाँसी के सजा सुनावल गइल बा. पंजाब के मुख्यमंत्री प्रकाश सिंह बादल एही मुद्दा पर प्रधानमंत्री से सात अप्रैल के भेंट करीहें. सतरहो लोग पंजाब के हव. पंजाब सरकार के कहनाम बा कि जब एगो अमेरिकी पत्रकार के जान बचावे खातिर ओहिजा के राष्ट्रपति खुदे कोरिया जा सकेला त भारत सरकार काहे नइखे अइसने करत?\nमुख्तार के शूटर के पुलिस शूट कर दिहलसि\nमुख्तार अंसारी के शूटर कहल जाये वाला गाजीपुर के राजा चौहान के सुल्तानपुर बनौरा गाँव का लगे शुक के देर रात पुलिस शूट कर दिहलसि. राजा चौहान इनामी बदमाश रहल आ पिछला १९ मार्च के आरटीओ आफिस का सामने मन्ना हत्याकाण्ड के गवाह रामसिंह मौर्या आ एगो सिपाही के गोली मार दिहले रहे. तबे से ओकरा पाछा पुलिस लागल रहे. मुठभेड़ का दौरान एगो दोसर शूटर भाग निकलल.\nसड़क जाम करे वाला पूर्व मंत्री पर मुकदमा\nबलिया बहेरी से पिछला तीन मार्च से लापता स्कूली छात्र शहबाज खान के पता ना लाग पवला सर खिसियाइल लोग काल्हु बहेरी चट्टी पर सड़क जाम लगा दिहल जवना के नेतृत्व सपा नेता पूर्व मंत्री नारद राय करत रहलन. जाम हटला का बाद पुलिस नारद राय समेत १०६ जने पर मुकदमा ठोक दिहले बिया. नेता जी कहले बाड़न कि पुलिस अपना नाकाबिलियत के खीझ जनता पर उतारत बिया.\nपटना के कूड़ा मुक्त शहर बनावे के योजना\nबिहार सरकार पटना के अगिला छह महीना के भीतर कूड़ा मुक्त बना दी. एकरा खातिर शहर से सटले ७७ एकड़ जमीन लिहल गइल बा जहवाँ कूड़ा फेंकल जाई. कूड़ा उठावे वाली गाड़ी घर घर से कूड़ा बिटोरल करी आ एह सुविधा खातिर हर घर से पन्द्रह रुपिया शुल्क वसूलल जाई. सड़क पर पहरेदार लगावल जाई जे जेने तेने कूड़ा फेंके वाला लोगन के पकड़ीहें.\nसिंगुर के जमीन के लीज नवीनीकरण करवलस टाटा मोटर्स\nसिंगुर मे विवाद का चलते आपन फैक्टरी गुजरात ले गइला का बावजूद टाटा मोटर्स सिंगुर के जमीन छोड़े के तइयार नइखे आ फेर एक साल के किराया एक करोड़ रुपिया जमा करा दिहलसि. पश्चिम बंगाल सरकार चाहत बिया कि टाटा ऊ जमीन छोड़ देव जवना के ऊ उपयोग में नइखे ले आवत. बाकिर सिंगुर विवाद का चलते करोड़ो के नुकसान झेल चुकल टाटा के योजना कुछ दोसरे बा.\nशोएब कहलन कि सानिया उनकर पहिलका बीबी होखी\nशोएब से तलाक के माँग करत आयशा का बारे में शोएब मानत बाड़न कि ओकरा साथे गलती में निकाह हो गइल रहे बाकिर ओकरा खातिर आयशा के परिवार उनका के धोखा में राख के फरेब कइले रहे. शोएब हैदराबाद चहुँप गइल बाड़न आ सानिया का घरे में ठहरल बाड़न जहाँ बालकनी में उनका के काल्हु देखल गइल. ओने आयशा शोएब का खिलाफ मुकदमा चलावे पर अड़ल बाड़ी. कहत बाड़ी कि शोएब बस उनका के तलाक दे देस सबका सामने. उनका अउरी कुछ ना चाहीं.


बकसऽ ऐ बिलार, मुरुगा बाँड़ हो के रहीहें : बाति के बतंगड़ – 15 – Anjoria\nदिसम्बर 20, 2016 बकसऽ ऐ बिलार, बाति के बतंगड़, मुरुगा बाँड़ हो के रहीहें\nमोदी जी नोटबन्दी के एलान का कइलें, जनता के शुभचिन्तक होखे के स्वांग करत नेतवन के लाइन लाग गइल. दीदीया आ बहिना के त बाते छोड़ीं बबुअवो कूद फान मचावे लागल बा. अचके में देश के सगरी समस्या खतम हो गइल बा. ना कहीं डकैती होखत बा, ना अपहरण, नक्सली आ आतंकियो हरकतन प लगाम लाग गइल होखे जइसे. रंगदारन के तरीका बदलि गइल बा. अब ऊ छोट छोट व्यापारियन के लाख दू लाख के नोट दे के छुट्टा करावे के धमकी देत बाड़ें सँ. चारा से पइसा बनावे वाला चारा चोर परेशान हो गइल बा. एही जिनिगी मे ओकरा देखे के मिल गइल पइसा के चारा बनत. उहो जनता के शुभ चिन्तक बनि के घूमत बाड़न. लोहियावादी परिवार के झगड़ा ओरा गइल. भोपाल जेल से भागल आतंकियन के मुठभेड़ क के मार गिरावे के मुद्दा भुला गइल बा. जब आपन जान साँसत में पड़ि गइल बा त मजबूरी में जनता के उकसावे के कोशिश होखत बा.\nओने जनतो अपने परेशानी में हलकान बिया. घर के सगरी सवांग कवनो ना कवनो बैंक का लाइन में खड़ा बाड़े. बेरोजगारन के बेरोजगारी दूर हो गइल बा. आपन ना त दोसरे के पइसा भँजा के कुछ दिहाड़ी मिल जात बा. जनता के एह बाति से तनिको मतलब नइखे कि चिट फंड के पइसा, टिकट के कमाई, घोटाला के धन, कालाबाजारी के कमाई, नक्सलियन के वसूली, घूसखोरी के रुपिया के कइसे बचावल जाव. ओकरो मालूम बा कि ओकर शुभचिन्तक होखे के स्वांग करत एह नेतवन के असल चिन्ता का बा. एहिसे ऊ एह लोग के अपना रुख से जता देत बिया कि – बकसऽ ऐ बिलार, मुरुगा बाँड़ हो के रहीहें !\nएह देश के लोगन के पुरान अनुभव बा लाइन लगावे के बाकिर अबकी एगो नया अनुभव होखत बा. अध-अध किलोमीटर लमहर लाइन लागत बाड़ी सँ बाकि कतहीं कवनो बवाल नइखे होखत आ ई देखि के एह नेतवन के फिकिर अउर बढ़ल जात बा. ई लोग एही फेरा में लागल बा कवना तरह से जनता के भड़कावल जाव कि देश में बवाल हो जाव आ मोदी सरकार सकेता में पड़ि जाव. मीडिया के कुछ एंकरन के परेशानी देखल बनत बा. ओहु लोग के नइखे बुझात कि देश के लोग के ठकुआ काहे मरले बा. यूपी पंजाब के चुनाव कपारे बा आ लोग बहके ला तइयार नइखे.\nओने मोदी के राजनीति सफल होखल जात बा. हिन्दू-मुसलमान, अगड़ा-पिछड़ा के लड़ाई कतना आसानी से गरीब बनाम अमीर के लड़ाई बनि गइल बा. धनबल के बेंवत खतम होखत लउकत बा. बाकि देश के बाकी गोल एह लड़ाई में अतना आसानी से हरदी-गुरदी बोले ला तइयार नइखन. सभे साँस थमले समय के इन्तजार करत बा. देखल चाहत बा कि बैंकन का लाइन में खड़ा भइल लोग कब खाली होखत बा. खाली दिमाग शैतान के घर. जसहीं एह लोग के फौरी चिन्ता खतम होखी तरह तरह के बहाना से आग लगावे के कोशिश शुरू हो जाई.\nचलत-चलत एगो वाकया सुनवले जात बानी. एगो नौकर आपना मालिक-मलकिनी के किचकिच से परेशान हो गइल रहुवे. कबो समय पर दूध ला औंटाये के शिकायत, त कबो गाढ़ ना होखे के. कबो दही पातर हो जाव, त कबो खट्टा. आजिज आके एकदिन दूधवे उठा के पी गइल. कहलसि कि –\nना औंटब ना पौढ़ब, ना दही जमाएब. दूधवे उठा के पी जाएब, एकेगो ओरहन रही.\nआ सचहूं आजु देश का सोझा एके गो समस्या रहि गइल बा – नोट कइसे बदलाव.


सीमा सिंह बनली चिकनी चमेली – Anjoria\nकैटरीना कैफो के टक्कर देबे अब आवत बाड़ी भोजपुरी के डांसिंग क्वीन सीमा सिंह चिकनी चमेली बनि के. एह भोजपुरिया चिकनी चमेली सीमा सिंह के डांस ब्लास्ट ग्रीन चिली इंटरटेनमेंट के बनावल भोजपुरी फिल्म ‘गोला बारूद’ में देखे के मिली.\nसीमा सिंह का ऊपर चिकनी चमेली से मिलत जुलत गाना मुंबई के चांदीवली स्टूडियो में भव्य सेट लगाके शानदार तरीका से फिल्मावल गइल. एह डांस में नाहियो त दू सौ से बेसी डांसर शामिल रहले. आ इंडस्ट्री के तमाम दिग्गज ‘गोला बारूद’ के शूटिंग बेरा सीमा सिंह के डांस जलवा देखे मौजूद रहले.\nएहमें वितरक प्रदीप भइया, निर्माता हरीश जायसवाल, प्रमोद शास्त्री, हरीश गुप्ता, निर्देशक असलम शेख, रमाकांत प्रसाद आ बाला भाई सहित तमाम लोग शामिल रहे. गाना के बोल रहे ‘चिकनी सड़क पे लौण्डा दिवाना, शॉट मारे….शॉट मारे….शॉट मारे….’ आ फिल्मावल गइल सीमा सिंह, मनोज टाईगर अउर अवधेश मिश्रा पर. नृत्य निर्देशक रहले पप्पू खन्ना. कार्यकारी निर्देशक हउवे आनन्द श्रीवास्तव.\nएह गाना खातिर सीमा सिंह अतना मेहनत कइली कि उनुकर पूरा पीठ छिला गइल. करीब पाँच दिन ले चलल एह शूटिंग में भोजपुरिया चिकनी चमेली खातिर 30 लाइट आ जिमी जिप कैमरा के इस्तेमाल कइल गइल. सीमा सिंह खातिर खास तौर पर मराठी ड्रेस डिजाइन करावल रहे जवना के दाम लाखों में बतावल गइल. मानल जात बा कि फिल्म ‘गोला बारूद’ में सीमा सिंह के ई डांस ब्लास्ट देखेवालन के दिवाना बना दी.


पल में परलय होएगा बहुरि करोगे कब (बतकुच्चन 165) – Anjoria\nपल में परलय होएगा बहुरि करोगे कब (बतकुच्चन 165)\nAugust 9, 2014 Editor बतकुच्चन, भाषा 1\nकाल्हु करे सो आजु कर, आजु करे सो अब / पल में परलय होएगा बहुरि करोगे कब. पता ना कवना कवि के लिखल ह ई बाकिर जमाना से सुनत आइल बानी अइसन सलाह. सलाह सही होखला का बावजूद मन में होखे लागेला कि, आजु करे सो काल्हु कर, काल्हु करे सो परसो / ज्लदी जल्दी क्या है, जीना है जब बरसो. बतकुच्चन के एक कड़ी भेजला का साथही शुरू हो जाला अगिला के तइयारी. रोज सोचीले कि आजु लिख के राख देब बाकिर होत होत आखिर में उ दिन आइए जाला जब बात दिन के ना रहि के घंटा पे अटक जाला. आ जल्दी से लिखे का फेर में अधिकतर इहे होला कि सोचले कुछ रहीले बाकिर बाति दोसर उठ जाला. आजुओ उहे होखे जात बा.\nकाल्हु शब्द भोजपुरी में खूब इस्तेमाल होला हिंदी वाला कल खातिर. हिंदी में काल्हु का जगहा कल के इस्तेमाल होखेला. काहे ? एह प हमार कुछ कहल ठीक ना रही. से लवटत बानी असल मुद्दा प.\nपिछला दिने एगो रचना पढ़त घरी कल पढ़े के मिलल आ हम सोचे लगनी कि लेखक कल काहे लिखलन जबकि उनका नल लिखे के चाहत रहुवे. कल आ नल दुनू से पानी आ सकेला बाकिर नल से पानी लेबे खातिर बस ओकर चाभी घुमावे के होला जबकि कल से पानी निकाले खातिर कुछ मेहनतो करे के पड़ेला. चापाकल एकर सहज उदाहरण होखी. काहे कि कल मशीनो के कहल जाला. कोलकाता में त कल कारखाना भरल रहली सँ बाकिर कुछ लोग के कल ना पड़त रहे ई देख के कि मेहनत करे लेबर आ मुनाफा कमाए मालिक. आ ओह लोग के बेकलि के नतीजा आजु सभे भोगत बा. खैर, हम त काल्हु से कल, कल, आ कल पर आवे का राह प बानी. झरना आ नदी के कलकल सुने में जतने बढ़िया लागेला ओतने बेमतलब के कलकल खराब. कल के मतलब होखेला झरना भा नदी के पानी गिरला बहला से होखे वाला मधुर आवाज, मशीन के कल पुर्जा वाला कल, पानी देबे वाला कल, आवे वाला भा बीतल दिन वाला कल, मन के चैन शान्ति वाला कल, वगैरह. देखीं ना काल्हु वाला कल के चरचा करत पाता ना कतना मतलब निकल आइल कल के. शायद एही से हमनी के आवे वाला भा बीतल दिन खातिर कल ना कहि के काल्हु कहीले जा. कुछ लोग काल्हु के अर्ध उ से असहज हो सकेला. बाकिर साँच मानी त ई भोजपुरी के जान ह. हिंदी में हर्स्व आ दीर्घ पढ़ले बानी जा, पढ़तो रहेनी जा बाकिर अर्ध हर्स्व आ दीर्घ दीर्घ भोजपुरी के खासियत ह. काल्हु वाला उ अर्ध हर्स्व ह, पूरा हर्स्व ना. उमेद त इहे बा कि रउरा सभे समुझ गइल होखब हमार बाति. बाति के मतलब बात से बा हमार, छाती के बाती भा दिया वाली बाती से ना.\nबाकिर उ बतिया त हम बतइबे ना कइनी जवन हमे कहे चलल रहीं. सोचले रहीं कि अनेरियन के अनेर पर कुछ लोग के अनेरे चिंतित रहला आ देश के संसद में एह बारे में होखे वाली चरचा प लिखब. गनीमत बा कि सरकार एहनी का चाल में ना फॅसल. हँसी मजाक, बहसा बहसी, गाली गलौज, मारपीट में शायदे सीमा के धेयान रखा पाला. जरूरी नइखे कि ढेला मारे वाला के थपड़ियाइए के छोड़ दिहल जाव. हो सकेला केहु ओकर हाथे तूड़ देबे में विश्वास करत होखे. गलती हमेशा पहिला ढेला चलावे वाला के होला. ढेला के जबाब मिले खातिर ढेला चलावे वाला के हमेशा तइयार रहे के चाहीं. पिटइला का बाद ओरहन दिहला के हक ना होखे ओकरा लगे.\nचउथको हफ्ता सुपर हिट बनल रहल सजना मंगिया सजाई द हमार\nबढ़िया जानकारी. धन्यवाद


March 2020 – टटका खबर\nदेश में लॉकडाउन के मकसद खतम करत दिल्ली के एगो मरकज में दुनिया भर से मुसलमानन के बिटोरल गइल आ ओहमें से कई एक जने कोरोना बीमारी से ग्रसित रहलें. ई लोग एह जमात में जुटल लोग के इस्लाम के शिक्षा दिहला का साथही कोरोना वायरस के पसारे में जरिया बन गइलें. अब ओह जमात\nआज हिन्दुस्तान में कोरोना के असर कम होखत देखि चाइनीज दलाल आ ओकर पोसुआ मीडिया भाँड़ अफवाह उड़ावे में लागल बाड़ें कि लॉकडाउन आगे बढ़ावल जाई. अइसनका लोगन के एके मकसद बा केहू तरह देश के संयम तूड़ल जाव आ कोरोना के पसरे लायक माहौल बनावल जाव. चीन के दलाली करे में खुलेआम लागल कुछ\nक्रिश्चियन डेमोक्रेटिक यूनियन ऑफ जर्मनी के एगो नेता आ जर्मनी के वित्त मंत्री थामस शेफर के लाश रेल लाइन का किनारे मिलल का बाद ओहिजा के सरकार अनेसा जतवले बिया कि कोरोना वायरस से उपजल हालात से परेशान रहलन शेफर आ हो सकेला कि एही अवसाद का चलते ऊ आपन जान दे दिहलन. 22 फरवरी\nअपना मन के बाति कार्यक्रम में आजु पीएम सोदी देश के जनता से माफी मँगलन कि तीन हप्ता के लॉकडाउन से सभका परेशानी झेले के पड़त बा. बाकिर अतना बड़हन आबादी के कोरोना बिपति से बचावेला दोसर कवनो राहो नइखे. जब दुश्मन लउकत ना होखे त लुकाईए गइल बेहतर होला. अगर लॉकडाउन में इचिको कसर\nबिहारी आ यूपी के प्रवासी मजदूरन का साथे दिल्ली के सरकार चलावत आआपा गिरोह के मयभावत बेवहार देखि के काल्हु पूरा देश आपन नाराजगी जतवलसि. ट्वीटर पर #ArrestKejariwal के मुहिम जोर ध दिहलसि आ राति होखत होखत दिल्ली सरकार आपन चाल पलटि ला मजबूर हो गइल. जान जाईं कि एह प्रवासी मजदूरन का बीच जानबूझि\nजहाँ सगरी दुनिया एह उहापोह में फँसल बा कि धंधा डुबाईं कि परिवार ओहि दुनिया में मोदी सरकार परिवार बचावे खातिर धंधा के लात मार दिहलन. आ एकर असरो लउकत बा. भारत में 11 मार्च का दिन ले कोरोना के 56 केस मिल चुकल रहुवे. मरीजन के ई गिनिती ओकरा बाद हर दिने बढ़त चलि


भोजपुरी में पढ़ें: कोरोना के कारन बिगड़ल अब गांव के हालत – dnyan pravah\nMay 8, 2021 admin\t0 Comments\tBhojpuri, Bhojpuri News\nइ बात से केहू इनकार ना करी की बहुत मामला में गाँव बदल गईल बा. लेकिन बहुत कुछ आज भी ओयिसने ह जईसन कि 20-30 साल पहिले रहे. बदलाव क बात करीं त कह सकीलां की जगह-जगह दारू क ठेका खुल गईल बा. कुकुरमुत्ता मतीन अंगरेजी सिखावे वाला स्कूल खुल गईल बाड़ें सो. एतने नाहीं, लोगन के काम धाम से पईसा मिले लागल ह त खाना-पानी पहिले से नीमन होखे लागल बा. मेहनत कम हो गईल बा. हर- बैल से लेके दवरी/ओसवनी तक क काम मशीन से होत बा. कोन-डाण तक क काम मशीन क देत हिय. बहुत जगह त निराई-गुणाई तक का काम मशीन से होत बा. अब मनई के आराम मिल गईल ह. पढ़ाई-लिखाई करे वाला लाईको मेहनत-पसीना से ऊपर उठ गयल बाड़न सो. खेलकूद क तरीका बदलल बा. शारीर से बलशाली लउके के चाही, लईका येह पर जोर दिहले बाड़न सो. इ फिलिम से आईल बदलाव ह. बलशाली बने खातिन अखाड़ा/कुश्ती त लोग पहिलहूँ लड़त रहलन लेकिन देखावे वाला काम ना रहे. आज सिनेमा से देखे-देखावे वाला मामला बढ़ गयल ह. अईसन बदलाव बहुत भयल ह जवन देखल चाहब त दिखाई दे जाई. घर पक्का बनत ह. माटी-गारा से नाहीं, सिलमिट मिला के. चुना पोत के लोग चमका देत बा. गाँव में कच्चा रस्ता ना रह गयल बा. कहीं इंटा, त कहीं सिलमिट क पक्का रास्ता बन गयल बा. इ कुल काम मनरेगा अयिले की बात ढेर भईल ह. एतरे का बदलाव त एतना भईल ह कि गाँव के पहिचानल मुश्किल ह. अब आप इ देखीं की महमारी बतावत बा की का ना बदलल ह. पढ़ाई बिला गईल ह. लोग आज पहिले से ढेर मूढ़ हो गयल हवें. अस्पताल त कहीं-कहीं खुलल ह लेकिन ओकरा में डक्टर कम्पोटर की जगह गाय-गोरु रहत/घूमत हवें सो. अब जब बेमारी फयीलल हिय त सबके समझ आवत ह की कुल त बनत बा, बस अस्पताल क कहीं कुछ ना देखात बा.महमारी शुरू भाईले से पहिले क बात आप के बतायीं त उहो कवनो बहुत ठीक ना रहे. जईसे की मधुमेह आउर गठिया जईसन बेमारी त घर-घर में घुस गईल हिय. चालीस पार कईल बहुत लोग मिली जेकरी शारीर में मिठास बढ़ गईल बा आउर उ परशान बा. गठिया त पूछी मत. पहिले गाँव में दुई-चार लोग रहें जेके गठिया, सलमबाई, हाथीपाँव जईसन बेमारी रहे. मधुमेह क रोगी त खोजले केहू ना भेटाय. आज इ बेमारी घर-घर में हो गईल बा. आप सब त जानीलां की मधुमेह शारीर के खोखला क देले आउर धीरे-धीरे शारीर क अंग-अंग गला देले. अयिसना में जे महमारी की चपेट में आ जात ह ओकरा के कुल सुविधा रखे वाला शहर क अस्पताल त बचायी ना पावत हवें सो, गाँव-जवार में का होई. उहाँ त लोग असहाय होके भागत-परात हवें लेकिन कुछ हो ना पावत ह. येह आपदा में गाँव क असल हालत पता चालत हिय. जिला, तहसील, बलाक आउर गांव सभा क पड़ताल करब त हकीकत समझ आई. महमारी की पहिली लहर में केहुके कुछ ना जरुरत परल. खासकर गाँव-देहात में ओकर असर कम रहे. त ना केहू अस्पताल/डॉक्टर खोजल आउर ना ही ओकर कहीं चर्चा भईल. कहीं छुट-पुट कुछ भयिबो कईल त सरकार दबा-छुपा के निकाल ले गईल. लेकिन दूसर लहर गाँव ले पहुँच गईल हिय. उहाँ क हाल इ बा की अस्पताल में न ऑक्सिजन जईसन कवनो चीज बा आउर नाहीं मरीज के बचावे खातिन जीवन रक्षक प्रणाली बा. सब भगवन भरोसे चलत बा. डक्टर लोगन की पास अपना बचाव खातिन कुछ ना ह. उ लोग आपन जान खतरा में डाल के लागल बाड़न जा. सवाल इ ह कि बेमारी में अईसन बुरा हाल काहें होत बा? एकर जवाब खोजल कठिन ना ह. एसे कि कुछ साल से गाँव-देहात में कईगो बेमारी फयीलल हिय. आउर ओकर उपचार लोगबाग जईसे-तईसे करावत हवें. जेकरी पास तनी पईसा आउर रसूख बा उ बढ़िया जगह जात बा आउर जेकरी पास इकुल ना बा उ जीवन से लड़त बा. एक-अस्पताल से दूसरी अस्पताल भागत-परात बा. अईसन हालत में बच जाय त भगवाने बाड़ें.\nआबादी, बढ़ल, बेमारी बढ़ल लेकिन अस्पताल ना बनल. जिला से लेके ग्रामपंचायत तक ले आप आंकड़ा निकाल के देख लेयीं. दुई-तीन लाख की आबादी पर एगो-दुगो प्राथमिक स्वास्थ्यकेन्द्र मिली. लेकिन उहाँ क हाल इ बा की खांसी-बुखार छोड़ के बाकी कवनो इलाज भईल मुश्किल है. सरकार गर्भवती महिला के खाए खातिन राशन त देत बा, लेकिन ओकरा इलाज खातिन डॉक्टर नदारत बा. अब उ खाय के का करी जब लईका की जनम की समय कुछ ऊपर-नीचे हो जाय त ओकर मदद करे खातिन कवनो अस्पताल ना मिली. गाँव जवार में अस्पताल नदारत बा. अब जब बड़हर बेमारी आईल हिय त सब तरफ हाहाकार मचल बा. टीवी से लेके जनता तक, पक्ष से लेके विपक्ष तक एक दूसरे क नाम लेके अपना के साफ़-पाक देखावे में लागल बड़न जा. लेकिन आप इ देखीं की जमीनी स्तर पर येह बीमारी से निपटे खातिन कवन व्यवस्था भईल बा. सामान्य दिन में जहाँ बोखारो क इलाज ना हो पावेला उहाँ अचानक से ऑक्सिजन खोजब त कहाँ से मिली. जेवन अस्पताल में काम करे वाला कवनो दवाई ना बचे देवेलन उहाँ आप जाके कहब की कोरोना का दवाई चाही त कहाँ से मिली. कहीं-कहीं खबर सुनात हिय की अस्पताल क डक्टर आउर कम्पोटर मिल के दवाई बहरे बेचत हवें सो त इ कवनो नयी बात ना ह. छोटे स्तर पर इ व्यवस्था में बहुत बुरी तरह घुन लाग गयल हवें सो. अब आप ओकरा के सही मानी चाहे गलत, लेकिन खोजब त अस्पताल की नाँव पर आपके खंडहर ढेर मिली. काहें की ऊपर से नीचे ले सब केहू अपना बेचत-खात बा. दुनिया भर में जवन देश येह समय में अपना के ठीक क पावत हवें सो उहाँ मूलभूत सुविधा क चीज पहिले से ह. अपनी देश क हालत येह मामले में सबसे नीचे ह. आबादी क अनुसार त कुछ ना ह. अयिसना में जब देश आउर प्रदेश का राजधानी में बिस्तर, ऑक्सिजन आउर जीवन रक्षक सुविधा ना ह त जिला, तहसील, बलाक आउर गाँव क हालत का होई, एकर अनुमान लगा सकिलां.\n← PMCH का Oxygen plant शुरू, इस तरह दूर होगा बिहार के इन अस्पतालों का ऑक्सीजन संकट\nसांसद-विधायक के लापता होने के पर्चे दीवारों पर चिपकाये, लिखा- पता बताने वाले को दिया जायेगा उचित ईनाम →\nPositive India: कोरोना से हुई बहन की मौत तो भाई ने स्कूल को बना दिया कोविड केयर सेंटर


भाजपा के लहरा के नीतीश चुप्पी साध लिहलें – टटका खबर\nभाजपा के लहरा के नीतीश चुप्पी साध लिहलें\nनरेन्द्र मोदी का खिलाफ अपना भड़काउ भाषण से भाजपा के लहरा के नीतीश अब चुप्पी साध लिहले बाड़न. ओने भाजपा का तरफ से आधिकारिक बयान में कहल गइल बा कि मोदी के नीतीश से सर्टिफिकेट लिहला के कवनो जरूरत नइखे. भाजपा में सभे सेकूलर बा. नीतीश के भाषण से अनराज बिहार के नेता काल्हु दिल्ली चहुँप के भाजपा अध्यक्ष राजनाथ सिंह से भेंट कइलन आ आपन नाराजगी दर्ज करवलन. एह नेता लोग में गिरिराज सिंह, चंद्रमोहन राय आ अश्विनी कुमार चौबे शामिल रहलें. बाद में कहल गइल कि एह मामिला पर अबहीं कुछ बोलला के जरूरत नइखे समय अइला पर सही जवाब दे दिहल जाई.\nओने टाइम्स आफ इंडिया के एगो खबर का मुताबिक कर्नाटक विधान सभा चुनाव का बाद जदयू आ भाजपा के नाता रिश्ता टूटे के पूरा अनेसा बन गइल बा. नीतीश जहाँ ले बक चुकल बाड़न ओहिजा से पीछे लवटल उनुका ला संभव नइखे आ ओहिजा चहुँपल आदमी संगे निबाहल भाजपा से संभव नइखे.


आम आदमी के हीरो संजीव राजपूत – Anjoria\nआम आदमी के हीरो संजीव राजपूत\nसितम्बर 11, 2011\nवइसे त भोजपुरी आम आदमी के सिनेमा ह, लेकिन भोजपुरी के परचम उठाके घूमे वाला नायक अब आम ना रहि के खास हो गइल बाड़े. ब्रांडेड कपड़न आ स्विस घड़ियन के शौक़ीन भोजपुरी सितारन का भीड़ में एगो नया अभिनेता बहुते गँवे गँवे सफलता के सीढ़ियन पर चढ़त जात बा. आम आदमी के ई हीरो हउवन संजीव राजपूत.\nबिहार के एगो छोटहन गाँव गुठनी से मुंबई तकले के सफ़र ई ठीक ओही तरह तय कइले जइसे कवनो आम आदमी. ज़ाहिर बा कि आम से खास हो जाए का बीच के पीड़ा से ऊ बखूबी वाकिफ़ होखीहें. एही वजह से सैकड़ों एल्बम में एक्टिंग आ रायटिंग कर के नाम आ दाम दुनु हासिल कर लिहला का बादो ऊ खुद के आम आदमी से जुड़ल राखल पसंद करेलन. भोजपुरी फिल्म “ई कईसन संसार” से एक्टिंग के शुरुआत करे वाला संजीव राजपूत के अगिला फिलिम हिय “प्यार के बंधन ना टूटे मितवा”.\nलेखक-निर्देशक महमूद आलम के एह फिल्म में संजीव राजपूत मनोज टायगर के जोड़ीदार बनल बाड़न. एकरा अलावे संजीव के अउरियो तीन गो फ़िलिम फ्लोर पर बाड़ी सँ, जवना में “प्यार के बंधन ना टूटे मितवा”, “जय लक्ष्मी मईया” आ “प्यार कईके देख लऽ” शामिल बा. संजीव राजपूत मुंबई के एगो प्रतिष्ठित एक्टिंग संस्थान से एक्टिंगो सिखलें आ बरीसन ले अध्यापन आ लेखन कइले. बाकिर अब ऊ पूरा तरह एक्टिंग में मशगूल बाड़े.\nबकौल संजीव राजपूत एक्टिंग सिखे सिखावे के चीज़ ना होले. हर इंसान में एक्टिंग के बिया मौजूद रहेले, ज़रूरत पड़ेला बस ओकरा के अँकुरावे के. “प्यार के बंधन ना टूटे मितवा” का सफलता का बारे में संजीव राजपूत बहुते आश्वस्त बाड़न. उनुकर मानीं त भोजपुरी फ़िलिम अपना मूल परिवेश से कटत जात बाड़ी सँ आ एही चलते दर्शको एकरा से कटत जात बाड़े. का हमनी के इंडस्ट्री आम आदमी के एह हीरो के सलाह पर गौर फरमाई ?\nसीमा सिंह घवाहिल भइली\nसंतान के प्रोमोशन में उमड़ल जनसैलाब


नब्बे चूहा खा के बिलाई तीरथ करे निकलल – टटका खबर\nअपना एगो नेता, इन्दिरा गाँधी, के खून का बदले सिक्ख नरसंहार करे वाली कांग्रेस अब कांग्रेस सहनशील बने के सीख दीहल शुरु कइले बिया. कांग्रेसी आजु अपना मलिकार महतारी बेटा – सोनिया गांधी अउर राहुल गांधी – के अगुआई में दिल्ली में मार्च करे वाली बिया. ओकर कहना बा कि देश में सहनशीलता खतम होखे लागल बा आ एही पर चिन्ता जतावे ला कांग्रेसी आजु संसद से राष्ट्रपति भवन ले मार्च करीहें.\nअलग बात कि सहनशीलता के कमी के हालात अइसन बा कि मीडिया के लोग, मुट्ठी भर साहित्यकार, कलाकार, वैज्ञानिक गरदन फाड़ फाड़ के चिल्लात बाड़ेे आ कहत बाड़ें कि उनकर सुनल नइखे जात. इहे सगरी लोग कबो कांग्रेस के लगावल आपातकाल आ सिक्ख नरसंहार के खिलाफ चूं त क ना कइल आ इन्दिरा के जमाना में विरोध करे वालन के जेल में डाल दीहल जात रहे. मीडिया के मुंह पर ताला मार दीहल जात रहुवे. आज अइसन कुछो नइखे होत बाकिर एह लोग के चिल्लाइल खतम होखे के नाम नइखे लेत.\nTags: कांग्रेसी मलिकार, सहनशीलता के कमी, सिक्ख नरसंहार


उज़ैर खान के राखी बन्हली राखी सावंत – Anjoria\nअनेके टीवी धारावाहिकन में काम क चुकल उज़ैर खान के फ़िल्मी दुनिया में ब्रेक दिहले रही राखी सावंत. राखी सावंत उजैर के आपन बनावल फिलिम ‘कट्टा तनल दुपट्टा’ में रोल दिहले रही. फिलिम में हमेशा शायरी करत उजैर लोग के दिलो दिमाग में जगह बना लिहलन.\nजान जाईं कि राखी उज़ैर के अपना भाई जस मानेली. उत्तर प्रदेश के आज़मगढ़ से आइल उज़ैर कुछ अउरी फिलिमन मेंं काम क चुकल बाड़न जइसे कि ‘गजरा मोहब्बत वाला’ उनकर पहिला फिलिम रहे आ ‘खून भरी मांग’ जल्दिए रिलीज होखे वाली बा. उजैर अनेके भोजपुरी एल्बम कइले बाड़न आ प्रतीक बब्बर आ पाओली डेम के मुख्य भूमिका वाली एगो बंगला फिलिमो करत बाड़न.\nतकरीबन तीन साल से फिलिमन से जुड़ल उज़ैर के चाहना बा कि अपना गाँव के नाम रोशन करसु. उजैर राखी सावंत के आपन बहिन मानेले. कहले कि ‘राखी सावंत जइसन बहिन पाके बहुते खुश बानी. राखी बहुते दयालु इंसान हई आ हमेशा लोग के मदद करत रहेली. हमरो के अपन फिलिम में ब्रेक दिहली. हम हमेशा प्रार्थना करीले कि राखी हमेशा खुश रहसु आ लोग के मदद करत रहसु.’\nPrevious Post: धूम धाम से भइल ‘हमके दारु नाही मेहरारू चाही’ फिलिम के मुहूर्त\nNext Post: सखी